Getxok 'Festival Internacional de Cine Invisible' ekimena hartuko du - Deia\nRomo Kultur Etxean eta institutuetan egingo da\nGetxok 'Festival Internacional de Cine Invisible' ekimena hartuko du\ndeia.eus 15.10.2020 | 17:34\nGETXO. Bihar, hilak 16, ostirala, arratsaldeko 19:00etan, Romoko Kultur Etxeak 'Festival Internacional de Cine Invisible, Film Sozialak' izeneko eta KCD Gobernuz Kanpoko Erakundeak antolatutako jaialdiaren hamabigarren edizioa jasoko du. Datorren astetik aurrera, Aixerrotako eta Romo-Artazako institutuek jaialdi hau hartuko dute baita ere.\nJaialdiak zinema anitza eta merkataritza-zirkuituetatik baztertzen dituzten tokiko istorioak eta istorio globalak eskaintzen dituen Jaialdiaren gaiak giza eskubide, genero berdintasuna, kulturartekotasuna eta garapen jasangarria dira. Helburuen artean daude ikus-entzule kritiko eta gogoeta zale sustatzea, eta errealitatea eta harreman zuzenak eta solidarioak sortzearen aldeko apustua egitea, Nazio Batuek 2030erako proposatutako Garapen Iraunkorrerako 17 helburuak lortzera lagunduko dutenak.\nAurten Jaialdiak 46 herrialdetatik heldutako 84 pelikula eskainiko ditu egoitza nagusian (Bilboko Azkuna Zentroan) eta Euskadiko hainbat udalerritan. Urriaren 26tik 30era saritutako pelikulak www.filmsozialakstreaming.org helbidean ikusi ahal izango dira.\nRomo Kultur Etxean Mateoren ama (Euskal Herria) laburmetraia eta, La historia de todas nosotras (Euskal Herria), Cho Ukayib´al (Guatemala) eta Aux Impossibles Imminents (Togo) dokumentalak proiektatuko dira. Saio horretan hurrengoek parte hartuko dute: Lolita Chavez, emakumeen giza eskubideen aktibista eta erbesteratutako lider guatemaldarrak; Itxaso Díaz getxotarra, La historia de todas nosotras dokumentalaren zuzendariak, eta Carlos Vazquez, jaialdiaren zuzendariak.\nSarrera doakoa izango da, aretoa bete arte. Jende kopuru gutxiago sartu ahal izango da, egun indarrean dauden osasun neurriak direla eta.\nBestalde, hurrengo egunetan Aixerrota eta Romo-Artaza institutuetan proiekzioen bilduma bat eta tailerrak izango dira. Ekimena DBHko laugarren mailako eta Batxilergoko lehenengo mailako 1000 bat ikaslerengana helduko da.\nUxue Alberdik Euskadi saria irabazi du 'Kontrako eztarritik' saiakeragatik.\nAbangoardiako hainbat proposamen dakar BAD-Bilbao jaialdiak.\nIgorrek Ertibil Bizkaia 2020 erakusketa jasoko du.\nAsier Sanzek "Imajinatu Bilbao - Imagina Bilbao" aurkeztuko du Bidebarrieta Kulturgunean\n"Roma Akamediak" Azkuna Zentroko erakusketa-denboraldia inauguratuko du


cvcfondo: Santiago bidea\nDagoeneko, uda iristen ari da amaierara eta momentu aproposa da bakoitzak norbere abenturak denei kontatzeko. Gaurkoan 800km-ko abenturatxoa kontatuko dizuet. Pasaden ekainean, azterketekin batera, normala denez, udarako zein plan egin pentsatzen hasi ginen, azterketen humore txarra edo motibazioa lortzeko. Arratsalde batean nire adiskide Jonen dei bat jaso nuen elkarren notiziak edukitzeko eta elkarrizketaren erdian kirol plan bat egitea bururatu zitzaigun, baina aldi berean mundua ere ezagutu nahi genuen eta hain modan dagoen Inter-rail-a egiteko dirurik ez zegoenez, geure eskutan zegoen plan batean pentsatu genuen.\nHorrela iritsi zen Santiago bidea egitearen ideia, mendiko bizikletan nola ez, eta azterketak bukatu bezain laster prestaketekin hasi ginen; arropak, parrilla, bizikletak baldintzatu, alforjak… eta azkenean Inter-raila bezain garesti atera zitzaigun . Behin dena antolatua genuelarik, Uztailaren 11ean Jonen gurasoek Orreagara eraman gintuzten autoz. Hortxe hasi zen 9 eguneko abentura polita eta ahaztezina. Eguraldia apartekoa izan zen 9 egun horietan eta Santiagora iritsi arte ez zitzaigun tanta bat ere erori, hori bai, Santiagon egon ginen 3 egunetan, bota ez zituenak bota zituen.\nBidaia etapa hauetan banatu genuen:\n1.-Orreaga- Puente La Reina\n2.-Puente La Reina- Logroño\n3.-Logroño- Santo Domingo de la Calzada\n4.-Santo Domingo de la Calzada- Sahagun\n6.-Astorga- Villafranca del Bierzo\n7.-Villafranca del Bierzo – Sarria\n9.-Boente- Santiago de Compostela\nLehentxeago esan bezala, eguraldiak asko lagundu gintuen, baina goiztiar ibili behar ginen goizeko epeltasuna aprobetxatzeko. Orokorrean 80 eta 100km bitarte egiten genituen egunean, goizean gehiengoa eta bazkaldu ondoren beste 20 km, nahiz eta bazkalondoko beroarekin gehiago sufritzen genuen.\nEguneko saioa bukatu ondoren deskantsatzeko garaia iristen zen edozein albergetan, baina normalean eta lekua bazegoen, alberge merkeetara joaten ahalegintzen ginen, eta dutxa on baten ondoren afaltzera joaten ginen “menu del peregrino” izenekoa. 9 egun hauetan zehar itxura askotako paisaiak ikusi genituen, baina zalantzarik gabe politenak Galizia aldean ikusi genituen, animaliaz betetako larrez osaturik. Bide gehiena pistetatik egin genuen eta errepidea bitan hartu genuen mendiko bi portu igotzeko, Ocebreiro eta Cruz de Ferro.\nHamar egun beranduago Santiagora iritsi ginen eta bertan bi egun egon ginen hiria ezagutzen, argazkiak egiten, eta nola ez, bertako janak dastatzen. Donostiara itzulera autobusean egin genuen gauez bidaiatzen, eta goizaldean iritsi ginen berriro Donostiara.\nNorbaitek egiteko intentzio badu, zalantzarik ez dezala eduki galdetzeko, baina geure bizipenen ondoren guztiz gomendagarri egiten dizuegu.\nJosu Erkizia eta Jon García\nPublicado por .rafa en 11:47\nRafa 10 de septiembre de 2009, 14:56\nAupa bikote, esperientzi interesgarriaz aparte, entrenamendu polita. Datorren urterako, gauza berdina rolleskiekin, nik laguntza logistikoa eskaintzen dizuet.


Duintasuna. Deia, Noticias de Bizkaia\nJosu. Torre - Jueves, 31 de Mayo de 2018 - Actualizado a las 06:00h\nbANITATEAizan da, jaikitzerakoan, zutabe hau izenburutzeko pentsatu dudana. Horrela egingo nuen, inork gutxi hortatik libratzen den ezaugarriak konnotazio kasik kontrajarriak izango ez balitu. Banitatea positibotzat hartu behar genukelako harrotasuna edota, zoriontzu bizitzeko beharrezkoa den, norbere buruaren estimua adierazten duen neurrian. Ezaugarri erabat pertsonaltzat dugun arren banitatea ingurukoei -gizarteari- alaitasuna eta poza proiektatzeko beharrezkoa delako, inbidi pixka bat sorrarazi ditzakela ahantzi gabe. Bada hortatik ere. Duintasunetik harrokeriara ba goaz, baniatatea saihestu behar genituzkenen arteko ezaugarri bilakatzen da, harro irudikatzetik harroputz bilaka-tzera;duzunetik nahi zenukenera edo zarenetik handikerira eramaten.\nDena ere, egunotan zendu den Maria Dolores Pradera kantariak eszenan edota jendeaurrean betidanik erakutsi duen lookari buruz ari naiz. Beno, edo looketik harago haren izaeraren adiera. 1970ko hamarkadan, nire inguruari eta niri, musikarekin zerikusia zuen edozein opari egiterakoan erraza egiten zitzaigun Ez dok Hamairu -edo hartako edonor- , Oskorri, Itoitz... edo Vieja Trova Cubana, Raimon, Lluis Llach eta abar luze bat. Aukera zabala baina neurri handi baten ideologia edo delakoa nabari-tzen zuena. Lagun eta auzo harritu zuen, ordea, ondotxo ezagutzen ninduen inork M. D. Praderaren elepe bat oparitu zidenean urtebetetze egunerako. Liluratzen ninduela aitortu behar dut. Ez dut bereizten Caballo negro...ren ahots apurtuak, latzak eragitzen ninduen, Las barandillas del puente... Areatzeko zubia dar dar ikustarazten ninduen edo El día que quieras... aditzean nongoa ez dakidan maitasun ezkuturen bat gogorarazten zidan. Ahantzi ezina Barakaldo an-tzokian, ia 80 urte eginak zituenean, despeditzera zijoanean, jendarteko ahots sendo batek: “Maria Dolores, guapa!”, bota zion. Hark, foulard koloretsu bat ferekatu, pauso bat atzera eta bi mikrofonora egin eta: “Gracias caballero. ¡Cuánto me gusta que me llamen guapa!”, erantzun zion... duin, banitatez!


Alardeko irudiak – Irungo Alardea | Alarde de Irun\nJenerala da Alardeko buruzagi gorena, dotore jantzita joaten da, frak eta galtza beltzak, gerriko gorria urrezko borlekin, eskularru zuriak, zaldiz ibiltzeko bota beltzak ezproi txikiekin eta bi muturreko kapelu edo adar-biko beltza; gainera, aginte makila eraman ohi du, garai bateko Gipuzkoako alkateek ohi zuten bezala. 1924. urtera arte, foru agindu bat beteaz, pertsona bera izaten zen Jenerala eta alkatea, agindu horren arabera udal agintari gorenaren aginduei erantzun behar baitzieten soldaduek; hortaz, alkatea izaten zen armak ikuskatzeko ekitaldian buru. Horrenbestez, Aldabe mendiko guduan parte hartutako Irungo alkate Lope de Irigoyen izan zen hurrengo urtean, 1523an, aipatutako gudua ospatzeko egin zen aurreneko "Alardean" buruzagi nagusia. 1924tik aurrera, Udalbatzaren osoko bilkuran bilduta eta hiriko Lehenengo Alkateordeak proposaturik, Irungo Udaleko ordezkariek aukeratuko zuten Jenerala. Gaur egun Agintarien Batzordeak aukeratzen du Jenerala lau urteko eperako.\nJeneralaren ondoren, Infanteriako Komandantea dago, infanteriako agintaria eta finkatutako orduetan indarrak bilduta egoteaz arduratzen dena. Infanteriako kapitain guztiei kontsulta egin eta gero, jeneralak izendatzen du, eta ondoren Agintarien Batzordeari eta Alardearen Batzordeari ematen die horren berri jakinaren gainean egon daitezen. Jeneralaren kargua betetzeko eskatzen diren ezaugarri bertsuak izateaz gain, ezinbestekoa da Infanteriako kide aktibo izatea Komandante izateko. Jenerala ez dagoenean, Komandanteak bere gain hartuko du batailoi osoaren agintaritza. Txapel gorria, jaka beltza, zaldiz ibiltzeko galtzak, alkandora eta eskularru zuriak, zaldiz ibiltzeko bota beltzak ezproiekin, gerriko eta gorbata gorriak jantzita ibiltzen da, eta Infanteriaren sable zuzena eramaten du.\nKomandantearen ondotik Jeneralaren lau laguntzaileak daude, Buruzagitza Nagusikoa, Infanteriakoa, Zalditeriakoa eta Artilleriakoa. Jeneralak eta Komandanteak bezala, zaldiz egiten dute desfileko ibilbidea, eta beren jantziak ez dira gainerako soldaduenak bezalakoak. Buruzagitza Nagusiko Laguntzailea jaka eta galtza urdinak kolore berde biziekin, gerriko berdea urre koloreko borlekin eta urre koloreko lokarria jantzita ibiltzen da. Infanteriakoa jaka eta galtza gorriak hori kolore biziekin, urre koloreko lokarria eta gerrikoa jantzita ibiltzen da, eta "mezu-ontzi" beltza eramaten du. Zalditeriako Laguntzailea jaka zuria kolore urdin biziekin, galtza urdinak bi zerrenda zuriekin eta urre koloreko lokarria eta gerrikoa jantzita ibiltzen da. Laugarren Laguntzaileak, Artilleriakoak, jaka urdina kolore gorri biziekin, galtza zuriak bi zerrenda gorriekin, gerriko gorria eta urre koloreko lokarria daramatza gainean. Lau uniforme horiek txapel gorriarekin, eskularru zuriekin eta zaldiz ibiltzeko bota beltzekin osatzen dira. Gainera, sable bana daramate lau laguntzaileek.\nZaldizkoen Eskolta da desfileko beste unitate garrantzitsua, 21 zaldizkok osatzen dute: kapitain batek, teniente batek, sarjentu batek, bi tenienteorde, kabo batek, kantinerak eta hamabost soldaduk. Desfilearen barruan posizio pribilegiatua du, Jeneralaren, Komandantearen eta lau Laguntzaileen atzetik joan ohi baita unitate hau. Zaldizkoen Eskoltaren uniformeak urdinak eta zuriak dira funtsean, jaka zuriak mahukaburuekin, lepoko eta bost botoi kolore urdin bizikoak, galtza urdinak alboetan bi zerrenda zuri dauzkatenak, eskularru eta gerriko zuriak, txapel gorria, zaldiz ibiltzeko bota beltzak, arauzko belarria eta sable kurbatua.\n31 lagunek osatutako Artilleriako Bateriak ixten du desfilea. Artilleriako Bateriako kantinera aurreneko kanoi organ eserita joan ohi zen 1958. urtera arte, baina ordutik aurrera (1959) zaldiz egiten du Alardearen ibilbidea, andre zaldizkoaren modura jarrita, Zalditeriako kantinera bezala. Itsas urdinaren koloreko jakak eta unitate honetako kideek janzten dituzten botoiek osatzen dute Artilleriako bateriako kideen uniformea.\nDesfilean betetzen duen eginkizunagatik, Artxeroen Eskuadrarena da beste irudi garrantzitsua. Historian barrena, armadako zulatzaileak izan ohi ziren maniobra militarrak egiteko lubakiak eta tunelak zulatzen zituztenak, horregatik ematen dio hasiera desfileari Artxeroen Kaboak. Artxeroen uniformean hiru elementu dira aipagarri: galtza zurien gainetik lotzen diren polaina beltzak; animalia baten larruazala irudikatzeko moduan moztutako larruzko mantala, eta aizkorak, pikotxak edo palak. Kaboa bereizten da eskuadrako gainerako kideengandik, zerra bat eramaten baitu. 56 gizonek osatutako Artxeroen Eskuadra hauxe da soilik gizonez osatutako konpainia bakarra, ez baitu kantinerarik. Eskuadra honetako kide izan ahal izateko, gutxienez metro eta laurogeita zazpi zentimetroko altuera izan behar da, eta 21 urte beteta eduki behar dira.\n1919an osatu zen, lehen aldiz modu independentean desfilatu zuenean, lehendik "musikarena" deituriko talde bakarra osatzen baitzuten Musika Bandak eta Danborradak.\nJakina da XIX. mendearen lehen erdialdean Irunen bazela jaietan eta gure Hirian urtean zehar izaten ziren beste ekitaldi aipagarrietan zuzenean parte hartzen zuen musika banda. 1998tik aurrera, aurrekotik bereizirik, "Alardeko Musika Banda" gisa ezagutzen da.\nTeniente gradua du, Bidasoako Konpainiakoa da eta Irungo bandera eramaten du Alardean.\nKapitain baten aginduetara dago desfilean parte hartzen duen Infanteriako Konpainia bakoitza, hiriko auzo edo talde bati dagokiona. Kapitain horrek teniente bat, tenienteorde bat, bi sarjentu eta hiru kabo ditu laguntzaile, eta sarjentu eta kabo horietatik bana ditu lagun kantinerak, berak aukeratzen ditu. Kapitaina doa konpainiaren aitzinaldean, aginduak ematen dizkie txilibituen eta danborren bandako hiru taldeei. Tenientea eskopetadunen lehenengo 10 lerroen artean ibiltzen da, eta tenienteordea konpainiaren erdialdean. Sarjentu batek eta kabo batek zaintzen dituzte azken lerroak. Konpainiaren banderatxoa daraman kaboa txilibituen eta danborren taldeen eta infanteriako taldearen artean ibiltzen da. Beste sarjentu bat eta kabo bat kantineraren alboetan ibiltzen dira. Alardeko infanteriako konpainia guztiak berdin jantzita joaten dira: txapel gorria, alkandora eta galtza zuriak, jaka beltza, gorbata, gerriko eta zapi gorria eta espartin zuriak zinta beltzekin.\nKonpainiaren erdialdean, musikarien gibelaldean baina eskopetadunen aitzinaldean, leku ezin hobean, ibiltzen da kantinera (kantinera bakarra desfilean parte hartzen duen konpainia bakoitzeko). Kantinerak sarjentua eta kantineraren kaboa ditu lagun. Honako hauek daramatza soinean kantinerak: belusezko gerruntze beltza urre koloreko botoiekin eta galoiekin, gona tolesduna, bonbatxoak, belusezko mantala beltza, bota altuak eta eskularru zuriak eta txapel gorria. Gainera, konpainiaren ikurrarekin eta izenarekin eta kantineraren beraren izen-abizenekin brodatutako zerrenda zuri bat darama soinean. Zerrenda horrek zurezko upelatxo bati eusteko balio du. Bestalde, abanikoa eramaten du, erdi irekirik, Alardeari begira dauden ikusleak agurtzeko. Zalditeriako eta Artilleriako kantinerek gerruntze urdinak (pastel urdina Zalditeriakoak eta itsas urdina Artilleriakoak), bota beltzak eta, abanikoaren ordez, zaharoa eramaten dituzte, biek ibilbidea zaldiz egiten baitute eta ez oinez beste kantinerek bezala. Gainera, gorria da Zalditeriako kantineraren zerrenda. Kantinera izan ahal izateko, sortzez irundarra izan behar da, edo azken 15 urteetan Irunen bizi izana, ezkongabea izan behar da eta gutxienez 20 urte beteta izan behar dira.\nElizaren zutoihala, urtero konpainietako baten ordezkariak eramateko ohorea duena. Junkaleko parrokiako geldialdian jaso eta gero, alardearen amaieran desfilatzen du.\nSan Martzial Raman sortu zen, Palestinan, Kristo ondoko 15. urtean. Bera izan omen zen Jesusi 5 ogiak eta 2 arrainak eraman zizkiona, biderkatu zitzan. Era berean, bera izan zen Jesusek Apostoluei erakutsi zien haurretako bat, zeruetako erreinuan sartzeko haurren modukoa izan behar zela adierazteko. San Pedrok Galietara bidali zuen hango biztanleak kristautzeko. Bi lagunekin etorri zen Erromatik, haietako bat bidean zendu zen, baina San Martzialek berpiztu egin zuen San Pedroren makilarekin, eta horrenbestez hiruak iritsi ziren beren norakora. Apostolutzan 28 urte eman eta gero hil zen. Limogeseko (Frantzia) lehenengo apezpikua izan zen San Martzial. Gipuzkoan haren omenezko tenpluak daude Altzan, Antzuolan, Bergaran eta Soraluzen. Benasqueko (Huesca) eta Marratxiko (Mallorca) zaindaria da eta izena ematen dio Zamorako probintziako herri bati. Jende askok uste ez bezala, San Martzial ez, baizik eta Junkaleko Ama Birjina da Irungo zaindaria.\nJenerala da Alardeko buruzagi gorena, dotore jantzita joaten da, frak eta galtza beltzak, gerriko gorria urrezko borlekin, eskularru zuriak, zaldiz ibiltzeko bota beltzak ezproi txikiekin eta bi muturreko kapelu edo adar-biko beltza; gainera, aginte makila eraman ohi du, garai bateko Gipuzkoako alkateek ohi zuten bezala.\n1924. urtera arte, foru agindu bat beteaz, pertsona bera izaten zen Jenerala eta alkatea, agindu horren arabera udal agintari gorenaren aginduei erantzun behar baitzieten soldaduek; hortaz, alkatea izaten zen armak ikuskatzeko ekitaldian buru. Horrenbestez, Aldabe mendiko guduan parte hartutako Irungo alkate Lope de Irigoyen izan zen hurrengo urtean, 1523an, aipatutako gudua ospatzeko egin zen aurreneko “Alardean” buruzagi nagusia. 1924tik aurrera, Udalbatzaren osoko bilkuran bilduta eta hiriko Lehenengo Alkateordeak proposaturik, Irungo Udaleko ordezkariek aukeratuko zuten Jenerala. Gaur egun Agintarien Batzordeak aukeratzen du Jenerala lau urteko eperako.\nJeneralaren ondoren, Infanteriako Komandantea dago, infanteriako agintaria eta finkatutako orduetan indarrak bilduta egoteaz arduratzen dena. Infanteriako kapitain guztiei kontsulta egin eta gero, jeneralak izendatzen du, eta ondoren Agintarien Batzordeari eta Alardearen Batzordeari ematen die horren berri jakinaren gainean egon daitezen.\nJeneralaren kargua betetzeko eskatzen diren ezaugarri bertsuak izateaz gain, ezinbestekoa da Infanteriako kide aktibo izatea Komandante izateko. Jenerala ez dagoenean, Komandanteak bere gain hartuko du batailoi osoaren agintaritza.\nTxapel gorria, jaka beltza, zaldiz ibiltzeko galtzak, alkandora eta eskularru zuriak, zaldiz ibiltzeko bota beltzak ezproiekin, gerriko eta gorbata gorriak jantzita ibiltzen da, eta Infanteriaren sable zuzena eramaten du.\nKomandantearen ondotik Jeneralaren lau laguntzaileak daude, Buruzagitza Nagusikoa, Infanteriakoa, Zalditeriakoa eta Artilleriakoa. Jeneralak eta Komandanteak bezala, zaldiz egiten dute desfileko ibilbidea, eta beren jantziak ez dira gainerako soldaduenak bezalakoak.\nBuruzagitza Nagusiko Laguntzailea jaka eta galtza urdinak kolore berde biziekin, gerriko berdea urre koloreko borlekin eta urre koloreko lokarria jantzita ibiltzen da. Infanteriakoa jaka eta galtza gorriak hori kolore biziekin, urre koloreko lokarria eta gerrikoa jantzita ibiltzen da, eta “mezu-ontzi” beltza eramaten du. Zalditeriako Laguntzailea jaka zuria kolore urdin biziekin, galtza urdinak bi zerrenda zuriekin eta urre koloreko lokarria eta gerrikoa jantzita ibiltzen da. Laugarren Laguntzaileak, Artilleriakoak, jaka urdina kolore gorri biziekin, galtza zuriak bi zerrenda gorriekin, gerriko gorria eta urre koloreko lokarria daramatza gainean.\nLau uniforme horiek txapel gorriarekin, eskularru zuriekin eta zaldiz ibiltzeko bota beltzekin osatzen dira. Gainera, sable bana daramate lau laguntzaileek.\nZaldizkoen Eskolta da desfileko beste unitate garrantzitsua, 21 zaldizkok osatzen dute: kapitain batek, teniente batek, sarjentu batek, tenienteorde batek, kabo batek, kantinerak eta hamabost soldaduk. Desfilearen barruan posizio pribilegiatua du, Jeneralaren, Komandantearen eta lau Laguntzaileen atzetik joan ohi baita unitate hau.\nZaldizkoen Eskoltaren uniformeak urdinak eta zuriak dira funtsean, jaka zuriak mahukaburuekin, lepoko eta bost botoi kolore urdin bizikoak, galtza urdinak alboetan bi zerrenda zuri dauzkatenak, eskularru eta gerriko zuriak, txapel gorria, zaldiz ibiltzeko bota beltzak, arauzko belarria eta sable kurbatua.\nDesfilean betetzen duen eginkizunagatik, Artxeroen Eskuadrarena da beste irudi garrantzitsua. Historian barrena, armadako zulatzaileak izan ohi ziren maniobra militarrak egiteko lubakiak eta tunelak zulatzen zituztenak, horregatik ematen dio hasiera desfileari Artxeroen Kaboak. Artxeroen uniformean hiru elementu dira aipagarri: galtza zurien gainetik lotzen diren polaina beltzak; animalia baten larruazala irudikatzeko moduan moztutako larruzko mantala, eta aizkorak, pikotxak edo palak. Kaboa bereizten da eskuadrako gainerako kideengandik, zerra bat eramaten baitu.\n56 gizonek osatutako Artxeroen Eskuadra hauxe da soilik gizonez osatutako konpainia bakarra, ez baitu kantinerarik. Eskuadra honetako kide izan ahal izateko, gutxienez metro eta laurogeita zazpi zentimetroko altuera izan behar da, eta 21 urte beteta eduki behar dira.\n1919an osatu zen, lehen aldiz modu independentean desfilatu zuenean, lehendik “musikarena” deituriko talde bakarra osatzen baitzuten Musika Bandak eta Danborradak.\nJakina da XIX. mendearen lehen erdialdean Irunen bazela jaietan eta gure Hirian urtean zehar izaten ziren beste ekitaldi aipagarrietan zuzenean parte hartzen zuen musika banda. 1998tik aurrera, aurrekotik bereizirik, “Alardeko Musika Banda” gisa ezagutzen da.\nKapitain baten aginduetara dago desfilean parte hartzen duen Infanteriako Konpainia bakoitza, hiriko auzo edo talde bati dagokiona. Kapitain horrek teniente bat, tenienteorde bat, bi sarjentu eta hiru kabo ditu laguntzaile, eta sarjentu eta kabo horietatik bana ditu lagun kantinerak, berak aukeratzen ditu.\nKapitaina doa konpainiaren aitzinaldean, aginduak ematen dizkie txilibituen eta danborren bandako hiru taldeei. Tenientea eskopetadunen lehenengo 10 lerroen artean ibiltzen da, eta tenienteordea konpainiaren erdialdean. Sarjentu batek eta kabo batek zaintzen dituzte azken lerroak. Konpainiaren banderatxoa daraman kaboa txilibituen eta danborren taldeen eta infanteriako taldearen artean ibiltzen da.\nBeste sarjentu bat eta kabo bat kantineraren alboetan ibiltzen dira. Alardeko infanteriako konpainia guztiak berdin jantzita joaten dira: txapel gorria, alkandora eta galtza zuriak, jaka beltza, gorbata, gerriko eta zapi gorria eta espartin zuriak zinta beltzekin.\nKonpainiaren erdialdean, musikarien gibelaldean baina eskopetadunen aitzinaldean, leku ezin hobean, ibiltzen da kantinera (kantinera bakarra desfilean parte hartzen duen konpainia bakoitzeko).\nKantinerak sarjentua eta kantineraren kaboa ditu lagun. Honako hauek daramatza soinean kantinerak: belusezko gerruntze beltza urre koloreko botoiekin eta galoiekin, gona tolesduna, bonbatxoak, belusezko mantala beltza, bota altuak eta eskularru zuriak eta txapel gorria. Gainera, konpainiaren ikurrarekin eta izenarekin eta kantineraren beraren izen-abizenekin brodatutako zerrenda zuri bat darama soinean.\nZerrenda horrek zurezko upelatxo bati eusteko balio du. Bestalde, abanikoa eramaten du, erdi irekirik, Alardeari begira dauden ikusleak agurtzeko. Zalditeriako eta Artilleriako kantinerek gerruntze urdinak (pastel urdina Zalditeriakoak eta itsas urdina Artilleriakoak), bota beltzak eta, abanikoaren ordez, zaharoa eramaten dituzte, biek ibilbidea zaldiz egiten baitute eta ez oinez beste kantinerek bezala.\nGainera, gorria da Zalditeriako kantineraren zerrenda. Kantinera izan ahal izateko, sortzez irundarra izan behar da, edo azken 15 urteetan Irunen bizi izana, ezkongabea izan behar da eta gutxienez 20 urte beteta izan behar dira.\nSan Martzial Raman sortu zen, Palestinan, Kristo ondoko 15. urtean. Bera izan omen zen Jesusi 5 ogiak eta 2 arrainak eraman zizkiona, biderkatu zitzan. Era berean, bera izan zen Jesusek Apostoluei erakutsi zien haurretako bat, zeruetako erreinuan sartzeko haurren modukoa izan behar zela adierazteko.\nSan Pedrok Galietara bidali zuen hango biztanleak kristautzeko. Bi lagunekin etorri zen Erromatik, haietako bat bidean zendu zen, baina San Martzialek berpiztu egin zuen San Pedroren makilarekin, eta horrenbestez hiruak iritsi ziren beren norakora. Apostolutzan 28 urte eman eta gero hil zen. Limogeseko (Frantzia) lehenengo apezpikua izan zen San Martzial.\nGipuzkoan haren omenezko tenpluak daude Altzan, Antzuolan, Bergaran eta Soraluzen. Benasqueko (Huesca) eta Marratxiko (Mallorca) zaindaria da eta izena ematen dio Zamorako probintziako herri bati. Jende askok uste ez bezala, San Martzial ez, baizik eta Junkaleko Ama Birjina da Irungo zaindaria.


'Zinemakumeak 2013' | Emakumeek eginiko zinema erakusketa abian\n'Zinemakumeak', emakumeek eginiko zinema erakusketa abian\nHainbat ekitaldi izango dira Bilbon larunbatera bitartean, "Zinemakumeak gara" zinemaren erakusketak 18 urte beteko dituela ospatzeko.\nSimone de Beauvoir talde feministak antolatzen duen "Zinemakumeak gara" emakumeek eginiko zinemaren erakusketak 18 urte beteko ditu aurten, eta larunbatera bitartean ospatuko da, Bilbon, emakumezko zinemagileek eginiko lana onetsi eta erakusteko asmoarekin.\nBBK Aretoan izango dira proiekzio, hitzaldi eta erakusketa nagusiak. Zinemak izan dituen emakumezko aitzindarien lana omenduko du aurten erakusketak, eta Lotte Reiniger, Ida Lupino, Maya Deren eta Agns Vardaren lanak erakutsiko ditu. Zinemaren historiako hainbat orri idatzi dituzten emakumeak dira guztiak, "beren lana aintzat izan gabe historia hori ezin baita osorik kontatu", antolakuntzak adierazi duenez.\nEmakumeek eginiko zinemaren erakusketa honetan, Rosa Regás idazleak "La cultura es la base del progreso" izenburuko hitzaldia eskainiko du ostiralean, urriaren 18an, BBK Aretoan, Maite Albiz Emakumeen Dokumentazio Zentroak antolatuta. Halaber, BBK Aretoan bertan, Lotte Reinigerren omenezko erakusketa bat izango da, bere ilustrazio, argazki eta idatziekin. Gainera, berak zuzendutako animaziozko lanak proiektatuko dira, guztiak Madrilgo Goethe Institutuak utzitakoak. Horrez gain, EHUko Arte Ederren Fakultatean, Lotte Reinigerrek eta Maya Deren abangoardistak eginiko film laburrak emango dituzte, eta Deustuko Gizarte Zientzien Fakultateak Tramak eginiko "Emakumezkoen laburmetraiak" aukeraketa eskainiko du.\n"Littlesecretfilm" egitasmoaren aurkezpenak eta "Zinea zabaltzeko Plataforma Berriak" hitzaldiak osatuko dute egitaraua; mahai inguru honetan bi euskal zuzendarik parte hartuko dute. Jaialdi osoaren helburua genero berdintasuna eta emakumeen eskubideekiko errespetua lortzeko lagungarriak diren aldaketak sustatzea da.


Gautegiz Arteagako Udala - GAUTEGIZ ARTEAGAKO UDALAK 2021EKO UDAL EGUTEGIA ILUSTRATUKO DAUEN ARGAZKI LEHIAKETA JARRI DAU MARTXAN BARRIZ\nGAUTEGIZ ARTEAGAKO UDALAK 2021EKO UDAL EGUTEGIA ILUSTRATUKO DAUEN ARGAZKI LEHIAKETA JARRI DAU MARTXAN BARRIZ\nGautegiz Arteagako Udalak argazki lehiaketa jarri dau martxan aurten be, 2021eko udal egutegian irudiztatuko dabezen argazki onenak aukeratzeko. Aukeratutako gaia "Artia" da, hau da, udalerriagaz, paisaiagaz, kirolagaz, baserriagaz, arteagaz, eraikinekaz... zerikusia daukon guztia. Argazkiak aurkezteko epea azaroaren 30era arte egongo da zabalik eta 12 argazki finalista aukeratuko dira 2021eko udal egutegiko hilabete bakoitza ilustratzeko.\nAurten be Gautegiz Arteagako Udalak herritarrak animatu gura dauz argazki kamera edo mugikorra eskuan, urteroko lehiaketa honetan parte hartzera anima daitezen. Adin guztientzako ekimena da, sormena sustatzeko eta familian edo lagunekaz gozatzeko. "Bizitzea egokitzen ari jakun garai berezi honetan, kontuz eta arduraz jokatu behar dogu. Gizarte eta aisialdi jarduera asko mugatuta dagoz, baina argazki lehiaketa hau aire zabalean egin daiteke eta gainera, bere gaiagatik, "Artia" k aukera ugari daukoz. Aitzakia ona da etxetik irten eta herria irudikatzen dauen irudi bat bilatzeko eta, aldi berean, bertako txoko berezienak ezagutzeko. Adingabeek be parte har daikeez, baimena emonda, eta, beraz, familian edo lagunekaz "jolasteko" ekimen interesgarria eta dibertigarria da", nabarmendu dau Juan Felix Naberan Gautegiz Arteagako alkateak.\nParte-hartzaile bakoitzak argitaratu bako hiru argazki aurkeztu ahal izango dauz gehienez, Gautegiz Arteagan egindakoak. Argazkiak formatu elektronikoan edo formatu fisiko/paperean aurkeztu ahal izango dira, eta jabeek lehiaketa amaitutakoan berreskuratu ahal izango dabez. Gainera, aurkeztutako lanak ezin dira aldez aurretik aldizkari, egunkari edo liburu inprimatuetan edo online argitaratu. Interesatuek azaroaren 30era arte, 12:00etan, bidali daikez argazkiak helbide honetara: udala.gautegiz@bizkaia.org edo posta arruntez edo aurrez aurre: Herriko Enparantza 1, Gautegiz Arteaga, PK, 48.314. Argazkietan pertsonak identifikatu badaitezke, egileak haien baimena izan beharko dau.\nAurkezten diren irudi guztien artean 12 argazki finalista aukeratuko dira udal egutegiko hilabete bakoitza ilustratzeko. Irabazleek lehiaketagaz zerikusia daukon opari bat jasoko dabe eta erakusketa bat be egingo da. Egutegia abenduaren 18an aurkeztuko da.


About: Ezpain irakurketa\nEzpain irakurketa entzun gabe besteen ezpainei begira esaten ari direnak ulertzeko teknikari deritzogu. Egiten diren soinuek ezpainetako eta ahoaren artikulazio zehatza eskatzen dute; bokalen artikulazioa oso garbi ikus daiteke ezpainetan, kontsonanteena, duten artikulazio konplexutasuna dela medio, ez hainbeste. Teknika hau bereziki garrantzitsua gorrentzako da ezen honen bitartez hizlarien taldetan integratzeko aukera gehiago baitute. * inguru ondo argituta egon * mintzaira lasaia eta oztoporik gabekoa * elkarrizketan pertsona gutxi hartu behar dute parte\nEzpain irakurketa entzun gabe besteen ezpainei begira esaten ari direnak ulertzeko teknikari deritzogu. Egiten diren soinuek ezpainetako eta ahoaren artikulazio zehatza eskatzen dute; bokalen artikulazioa oso garbi ikus daiteke ezpainetan, kontsonanteena, duten artikulazio konplexutasuna dela medio, ez hainbeste. Teknika hau bereziki garrantzitsua gorrentzako da ezen honen bitartez hizlarien taldetan integratzeko aukera gehiago baitute. Nahiz eta historikoki betidanik ezagutu, ezpain irakurketak ikasketa oso antolatua eskatzen du eta, ondoren, erabiltzeko garaian, oso baldintza egokiak bestela entzuten ez duten pertsonek elkarrizketaren zentzua galtzen dute. Besteak beste, beharrezkoa da: * inguru ondo argituta egon * mintzaira lasaia eta oztoporik gabekoa * elkarrizketan pertsona gutxi hartu behar dute parte Nahiz eta baldintza hauek guztiak ondo bete horrek ez du diskurtsoaren ulermen osoa ematen. Kasu onenean ezpainetan irakurtzen dutenek %35 uler dezakete; gainontzeko informazioa galdu egiten da. Urtetan gorren irakaskuntzan hauxe zen inposatu egiten zen komunikazio mota nagusia. Metodo hauen defendatzaileak oralistak edo ahozko hizkuntzaren aldeko bezala identifikatzen ziren eta zeinu hizkuntzaren aurkako jarrera aktiboa zuten. Gaur egun, zeinu hizkuntzaren gizarte onarpenarekin batera, jarrera horiek bigundu dira eta ezpain irakurketa haur gorren hezkuntzaren beste alderdi bat besterik ez da. Prozesu horretan R. Orin Cornett irakasleak asmatutako Cued speech bezalako sistema osagarriak erabiltzen dira, antzekoak diren fonemak hobeto bereizteko. Espainiaren kasuan orolessia izeneko sistema osagarria erabiltzen da. (eu)


ADOPTIA-K… ARABAKO GIZARTE ONGIZATERAKO FORU ERAKUNDEAK ANTOLATUTAKO PRESTAKUNTZA JARDUNALDIAN PARTE HARTU DU – Adoptia\nADOPTIA-K… ARABAKO GIZARTE ONGIZATERAKO FORU ERAKUNDEAK ANTOLATUTAKO PRESTAKUNTZA JARDUNALDIAN PARTE HARTU DU\nPasadan 2016ko abenduaren 13an, Arabako Gizarte Ongizaterako Foru Erakundeak, familia adoptiboen eta adoptatutako pertsonek aurkezten dituzten behar eta zailtasuneekiko sentikortasuna bultzatu eta hauengan sakontzeko prestakuntza jardunaldi bat antolatu zuen. Batez ere nerabezarotik aurrera agertzen direnean eta baliabide publikoetatik hauei erantzuna eman eta ulertu ahal izateko.\n“CLAVES PARA LA COMPRENSIÓN E INTERVENCIÓN EN CASOS DE ADOPCIÓN EN SITUACIÓN DE CONFLICTO FAMILIAR Y/O DESPROTECCIÓN” izenburupean, adoptatutako pertsonen bizi-zikloan zehar ager daitezkeen arrisku jokabideak eta gatazkak ulertzeko gako eta eredu teorikoak bezalako gaien inguruko ibilbidea gauzatu zen. Honez gain, Gizarte Zerbitzuen Oinarrizko Unitateek aurrera eraman dezaketen babesgabetasunaren balorazioan kontutan hartu beharreko alderdietan sakondu zen baita, batez ere bizikidetza hausteko arriskua egon daitekeen egoeretan. Amaitzeko, parte-hartu zuten gizarte zerbitzu, eta hezkuntza eta osasun baliabideetatik esku-hartzearen plangintza egiteko estrategia eraginkorrak aurkeztu ziren.\nLehenengo momentu batean, Rosa Elena Sanchez, Familia harrera eta adopzioen Unitateko arduradunak, Arabako adopzio nazionala eta nazioartekoaren datuak eta hauen prozesuen funtzionamendua aurkeztu zituen, eta Alberto Rodriguez, harreran eta adopzioan aditua den Agintzariko psikologoak parte hartu zuen ere.\nArabako Oinarrizko Gizarte Zerbitzu, berritzegune, haur eta nerabeen osasun mentaleko unitate, hala nola Foru Erakundeko Adingabeak eta Familia Saileko eta hauekin erlazionaturiko esku-hartze programen 50 profesional inguru parte-hartu dute topaketa honetan.\nEskerrak eman nahi dizkiogu Ongizaterako Foru Erakundeari, gure ezaguera partekatu ahal izan dugun topaketa honetara gonbidatzeagatik, honela sufrimendu egoeren aurrean eta bertan sortzen diren min emozional sakonei erantzun integralak bilatu daitezen laguntza eman ahal izateko.


“Ikaslearen konpetentzia pertsonalak erabakigarriak dira lan munduan sartzeko orduan”. Noticias de Gipuzkoa\n“Ikaslearen konpetentzia pertsonalak erabakigarriak dira lan munduan sartzeko orduan”\nProfil eta helburu desberdinak dituzten ikasleak aurki daitezke lanbide eskola honetan. Ana Monge Tolosako Inmakulada Lanbide Ikastolako zuzendariarentzat, “unibertsitate mailan, batez besteko altuenak eskatzen dituzten ikasketak osasun arlokoak izaten dira, hori dela eta, gurera etortzen diren ikasle asko horren bila datoz. Bestalde, esango nuke gero eta gehiago etortzen direla lanbide zikloak egitera. Batzuetan, unibertsitatera joateko maila adina izan arren, lanbide zikloaren alde egiten dute lan mundura ateratzeko aukera gehiago izango dutelakoan. Goi mailako erizain titulu bat izanda edo gizarte arlokoa ere, lanbide heziketako goi mailako ziklo bat izanik, lan munduan sartzeko tasa hobea izango da”.\nLanbide eskola honek sei heziketa ziklo eskaintzen ditu, denak gizarte eta osasunarekin lotutakoak, eta espezializazioa dute helburu, izan ere, Ana Mongeren hitzetan, “osasuna geroz eta zehatzagoa baita”. Goi mailan, esate baterako, Gizarteratzeko teknikaria, Diagnosi-irudiko eta Medikuntza Nuklearreko teknikaria eta Osasun-dokumentazioko eta Administrazioko teknikari zikloak daude. Erdi mailan, berriz, Menpekotasun egoeran dauden pertsonei arreta egiteko teknikaria, Erizaintza Laguntzailea eta Farmazia eta Parafarmaziako teknikaria. “Momentu honetan esango nuke Diagnosi-Irudiko eta Medikuntza Nuklearreko eta Gizarte Integrazioko zikloak direla eskaera handienak dituztenak gure lanbide ikastolan, nahiz eta erdi mailako zikloen eskaera gorantz doan, izan ere, azkeneko bizpahiru urteotan igoera nabarmena izan dugu erdi mailan. Duela urte batzuk, Derrigorrezko Bigarren Hezkuntza gainditu ondoren, batxillergoa zen aukera bakarra. Orain, aldiz, ikasleek bi aukera dituzte. Lanbide heziketak oso ibilbide profesional aberatsa eskaintzen die, bai arlo pertsonalean, eta bai lan mundura begira”, zehaztu du Mongek.\nAzken urteotan garrantzi handia ematen ari dira hizkuntzei. Gauzak horrela, euskaraz, gaztelaniaz eta ingelesez eskaintzen ditu Tolosako Inmakulada Lanbide Ikastolak bere zikloak eta, Mongek esandakoaren arabera, “argi dugu ikasle bat lan mundura ateratzen den momentuan ezinbestekoa izango duela hizkuntza desberdinetan hitz egitea eta guk erronka hori gogor lantzen dugu. Hiru hizkuntzetan lan egiten ikasi behar dute”. Euskara ondo menperatua izatea beharrezkoa da osasun arloko edozein esparrutan, “orain Osakidetzan nabaritzen da euskararen eskaera maila hobetu egin dela eta gero eta preziatuagoak dira hizkuntza-profilak dituzten ikasleak”, nabarmendu du Inmakulada Lanbide Ikastolako zuzendariak.\nLanbide berriak sortzen ari diren honetan, enpresek profil berriak bilatzen dituzte, baina Mongerentzat bada berreskuratu beharreko ezaugarri bat: bokazioa, alegia. “Bokazioa erabat galdu da eta, sarritan, ikasleek lan irteeretan oinarrituta hautatzen dituzte ikasketak”. Mongek azaldutakoaren arabera, “konpainiek pertsonak bilatzen dituzte, izan ere, ikasketak baino balio handiagoa baitauka norberak dituen gaitasunak”. Zeintzuk ote dira gaitasun horiek? Bada, Mongek argi dauka: “Iniziatiba izatea, ikasteko gogoa, talde lanean jarduteko erraztasuna eta jarrera positiboa. Gaitasun horiek izanda, beste guztia etorri egingo da”.\nLanbide Ikastola honetan lan taldean oinarritutako metodologia kooperatiboa lantzen ari dira. “Gure lan egiteko modua ez da betikoa. Goi mailako ziklo batean ikasleak kasu batekin hasten dira irailean, eta ekainera arte sei kasu ebatzi behar dituzte, enpresekin batera elkarlanean”, aipatu du zuzendariak. Metodologia hau lan munduan, alegia, errealitatean ebatzi beharko dituzten erronketan oinarritzen da. “Horregatik klaseak ez dira betiko modukoak. Hau dela eta, ikasleak praktiketara joaten direnean, bi asteko epean lan egiteko moduan daude. Metodo tradizionalarekin, berriz, ez da hori gertatzen”, gaineratu du Mongek.\nIkaslea lanerako prestatuta egotea da lanbide Ikastola honen helburu nagusia. Hau da, gazteak lehiakorrak izatea eta prestakuntza prozesu horretan ahal bezainbeste konpetentzia barneratzea. “Argi daukagu indar handia egin behar dugula metodologia berriarekin, erronkak aldatu egin behar dira eta enpresekin komunikazioa mantentzea ezinbestekoa izango da erronka horiek eguneratzeko. Gainera, gure helburuetako bat enpresek ikasleen ebaluazio prozesuan parte hartzea da. Zaila da kultura hori ez dagoelako, baina pixkanaka aldatzen ari dira gauzak”, ondorioztatu du zuzendariak.


Hegalak hegan egiteko direlako - Nafarroako Hitza Hegalak hegan egiteko direlako – Nafarroako Hitza\nHegalak hegan egiteko direlako\n2020, martxoak 27 Albisteak, gaiak, Ingurunea, nafarroa 516\nIa bizitza osoa ematen dute hegan hegiten hainbat hegazti espeziek. Muturreko kasu bat da sorbeltz arruntena, habia egiteko baino ez baitira lurreratzen. Beren gainerako bizitza ziklo osoa airean garatzen ahal dute: airean jaten dute, eta airean egiten dute lo. Familia berekoak dira enara arruntak eta enara azpizuriak, eta sorbeltzak bezala, ohikoak dira herrialdeko hiri eta herrietan, udaberri-udetan. Intsektujaleak dira hiru espezieak, eta legez babestuta daude. Horrek ez du erran nahi, halere, erasorik sufritzen ez dutenik. Hegaztion aldeko kanpaina hasi du Azkoiengo Udalak, beren habiak honda ez ditzaten.\nAzkoienera ailegatu dira jada sasoiko lehendabiziko enara arruntak, enara azpizuriak eta sorbeltz arruntak. Urte oro herriko ikastetxe publikoan beren habiak egiten dituzten enara azpizuriak ere laster ailegatuko direla argi du herriko Ingurumen zinegotzi Javier Campok. “Ehun habia baino gehiago egiten dituzte eraikin horretan. Herriko kolonia nagusia da”, erran du.\nHorregatik, habia horiek babesteko kanpaina hasi du udalak, bigarrenez; Gorka Gorospe natura gidari eta ilustratzaileak egindako marrazkiak baliatu dituzte. Koronabirusaren ondorioz ezarritako konfinamendua amaitzen denean, gainera, hegaztioi behatzeko txangoak egin nahi ditu udalak, herritar guztientzat.\nAzkoiengo enara azpizurien koloniarik handiena ikastetxe batean egoteak aukera “ezin hobea” ematen du hegazti horien inguruko informazioa zabaltzeko herriko haur eta gazteen artean. “Aukera hori baliatu behar dugu. Jendeak ez daki deus hegaztion ohiturei buruz, eta, legez babestuta egon arren, beren habiak suntsitzen dituzte, anitzetan, paretak zikintzen dituztelakoan”, salatu du Campok. Erantsi du habiak hegaztion etxeak direla, eta errespetatu egin behar direla. “Hegazti intsektujaleak dira; urtean 55 kilo intsektu jan dezakete, hain zuzen. Beren ohiturek, beraz, gizakioi ere egiten digute mesede”.\nSorbeltz arrunta. Irudia: Gonzalo Dean.\nSorbeltz eta enara arrunten eta enara azpizurien populazioak behera egin du azken urteotan. Batetik, jendeak beren habiak suntsitzen dituelako; bertzetik, nekazariek erabiltzen dituzten intsektiziden ondorioz hiltzen ari direlako; eta, hirugarrenik, beren habiak egiteko erabiltzen dituzten habitatak suntsitzen dituztelako.\n“Enara azpizuriek, adibidez, buztina erabiltzen dute beren habiak egiteko; herriko ikastetxearen ondoan bada baratze bat, eta horko buztina baliatzen dute hegaztiok”, azaldu du Campok. Mila joan-etorri baino gehiago egin ditzakete enara azpizuriek beren habiak eraikitzeko, hain zuzen. “Horregatik da ikastetxekoa koloniarik handiena, gertu dutelako materiala”.\nEzohiko paisaia aurkituko dute aurten beren habiak Azkoiengo ikastetxean egiten dituzten enara azpizuriek, eraikina hutsik egonen baita. Hegaztion egunerokoa ez dela aldatuko azaldu du Campok, halere. “Haurrek ez diete inolako trabarik egiten enara azpizuriei; beren bizitzaren %90 ematen dute airean”.\nAfrikatik etorriko dira hegaztiok udaberriarekin batera, eta udaberri-udetan herrialdean pasatuko dute, beren habiak eta kumeak zaintzen. “Haurrak irailean ikastetxera itzultzen direnerako hasiko dute, berriz ere, Afrikarako bidaia, zer jan bila”, erran du Azkoiengo zinegotziak.\nHerri horretako udala ez da hegaztion inguruko kezka agertu duen bakarra: Gurelur talde ekologistak ere egin du enara azpizurien alde. Zehazki, taldeko kideek Nafarroako Gobernuari eskatu diote utz diezaiola hegaztion habiak suntsitzeko baimenak emateari. Gurelurrek salatu du baimen horiek fauna eta faunaren habitatak babesteko legearen aurka egiten dutela, eta ez dutela justifikaziorik. “Habiak suntsitzeko arrazoia omen da hegaztiek paretak zikintzen dituztela; gobernuak erran izan du, gainera, osasun publikoaren alde ematen dituela habiak suntsitzeko baimen horiek. Izugarria da. Ezagutzarik eza ikaragarria erakutsi dute Ingurumen Departamentuko kideek, bai eta ardurarik eza handia ere”.\nEnara arruntarekin eta enara azpizuriarekin batera, bertze bi enara espezie badira Nafarroan: haitz enara eta uhalde enara, hain zuzen ere. Enara arrunta eta azpizuria gizakiarengandik hurbil bizi dira, baina bertze bi espezie horiek nahiago izaten dituzte gizakiengandik urrunago diren habitatak: haitzetan egiten du habia haitz enarak, eta, uhalde enarak, berriz, ur ibilguak eta legarra dauden tokiak maite ditu, batez ere. Mediterraneokoa da, bertzalde, enara ipurgorria, eta Nafarroakoa ez du berezko habitata; tarteka, halere, espezie horrek ere egin izan ditu habiak herrialdean.\nHerritarrek etxean gelditu behar duten honetan, leihotik hegaztiei behatzera deitu dituzte ornitologoek nafarrak. Enaren eta sorbeltzen hegaldia bizia eta azkarra izaten da, baina, airea beren berezko habitat nagusia denez, emanen dute haiei so egiteko aukera.\nGoiko irudia: Miguel Anton.\n« Maeztutar feminista\nAbiadura moteltzeko garaia »


Herri kantutegia eta musika harmonikoa oinarri hartuta, 60ko hamarkadatik aurrera bide berriak urratu zituen Oskarbi talde gipuzkoarrak, jazza, gospela eta doinu berritzaileak euskal tradizioarekin uztartuz. Koldo Romero Eskamendik zuzendurik, Ez Dok Amairun parte hartu zuen taldeak, eta harreman estua izan zuen Bitoriano Gandiagaidazlearekineta Jorge Oteizaeskultorearekin. “Esperantzari leiho bat” abesti ezagunaren egilea da taldea.\nOskarbi taldea 1966. urtearen hasieran sortu zen. Don Bosco haur abesbatzan ibilitako hainbat kidek talde berria egitea erabaki zuten. Berehala dezenteko sona lortu zuten. Baina hasierako hilabeteetan ez zuten zuzendaritza musikalik, eta zeregin horretarako Don Bosco abesbatzan ezagututako Koldo Romero gonbidatu zuten.\nAhots harmoniak ziren Oskarbiren ardatza. Taldeak “euskal jazza” delako musika egiten zuen: jazzaren, gospelaren eta 60-70eko hamarkadetako joera berritzaileen arteko nahasketa berezia. Ez zituzten partiturak estu errespetatzen, eta ahotsak modu espontaneo batez integratzen saiatzen ziren. Herri kantutegia eta taldeak berak sortzen zituen abestiak ziren haien musikaren oinarri nagusia. Euskal tradizioari modernitatea erantsi nahi zion Oskarbik. Jose Luis Treku taldekideak agertu zuenez, “Azkueren eta Aita Donostiaren kantuak hartu eta geure erara ikasi eta moldatzen genituen, eta guk geuk ere jasotzen genituen hainbat herritan. Baina horietaz gain, guk ere abesti berriak egiten genituen poeten hitzekin” (1).\nHitzei dagokienez, Bitoriano Gandiaga,JosAnton Artzeeta Xabier Leteren olerki asko musikatu zituen taldeak. Horiez gain, Jorge Oteizak ere eragin handia izan zuen taldean; hark egin zituen Oskarbiren ikurra eta lehen disko txikiaren azala.\nOskarbi ahots taldea.\n1968an, Eibarko San Joan jaietan Radio Juventudek antolatutako Primer Premio de Intérpretes de la Canción en Euskara-Gran Premio de Eibar lehiaketan euskal kantuaren lehen saria irabazi zuen taldeen atalean, Koldo Romerok sortutako “Gazteak gera” doinuarekin. Hala ere, kantuak ez zuen zentsuraren galbahea pasatu, eta ezin izan zuten grabatu. Hurrengo urtean, taldeak lehen disko txikia eman zuen argitara. Kantutegietatik hartutako lau abestik osatzen zuten, baina molde gaztea eta berritzailea emanez. Diskoa Urnietako Salestarren ikastetxean grabatu zuten, Bartzelonako talde tekniko baten laguntzaz. Herri Gogoa diskoetxeak eman zuen argitara.\nUrte horietan, Ez Dok Amairu mugimenduan murgildu zen Oskarbi. Taldearekin hainbat emanaldi egin zituzten, eta Baga, Biga, Higa sentikarian bete-betean hartu zuten parte. Orduko euskal kulturan gertatzen ari ziren aldaketa garrantzitsuetan partaide zen taldea; hala ere, kantuak ez ziren momentuko egoerari erantzuteko sortuak.\nKoldo Romerok honela azaldu zuen: “Guk ez dugu zirkunstantzia bati, edo momentu koiuntural bati bakarrik erantzungo dion abestirik egiten. Bapateko horiek, sarritan, bere eragina gogoan hartuz ere, berehala igarotzen dira, modatik pasatzen. Jakineko une bati ez ezik, gure herriaren norabideari erantzunaz jokatu nahi dugu. Abeslariaren eta herriaren artean etenik sortu gabe” (2). Bigarren diskoa Bartzelonan grabatu zuten, Lluis Llach eta Joan Manuel Serraten estudioko musikariekin: Abesti zaharrak eta berriak(Herri Gogoa, 1970). Baliabideak hobeak izan ziren, eta, abesti zaharrez gainera, taldearen hiru abesti sartu zituzten: “Ni bizi naizen lurrean“, “Txori txikiak“eta “Iru gabean“.\nOskarbi, 2004an. (Ander Gillenea)\nHorren ondotik, taldeak hainbat aldaketa izan zituen. Batzuek, soldaduskara joan behar izan zuten; beste batzuk, ezkondu egin ziren. Hala ere, Oskarbik bizirik segitu zuen. Hirugarren diskoa, Eskutari (Herri Gogoa, 1972), Donostian grabatu zuten, Iñaki Beobidek zabaldutako estudioan, eta teknologia berriak baliatu zituzten: moog gailuaren erabilera izan zen berrikuntzarik handiena. Diskoan Koldo Romerok sortutako lau kantu zeuden: “Andro kanto“, “Kezka“, “Eskutari” eta “Bai, bai bainan gero ez“. Urte berean, Bakartxo Maritxalarrek lau kantuz osaturiko EP bat grabatu zuen, Kantu zaharrak (Edigsa / Herri Gogoa, 1972): “Xoxuak“, “Bart arratsian“, “Elizara dijoa” eta “Lau lagun” dira lan horretan jasotako abestiak.\n1975. urtean bi disko batera argitaratu zituzten: Olentzero eta Hitz urri batzuk, biak Herri Gogoarekin. Lehena, gabon kantuz osatutako lana zen. Bigarrena, berriz, orduko egoera politikoaren ispilu garbia. Horretan dago “Esperantzari leiho bat” abestia, Gandiagak idatzitakoa eta taldearen ikur bihurtu zena. Kantu horrekin bukatzen ziren Oskarbiren emanaldiak.\n1977an Koldo Romerok Oskarbi utzi zuen, baina taldeak iraun egin zuen. 1980an taldearen azken disko ofiziala agertu zen, Euskara eta txakolina(Elkar), eta 1984. urtean taldearen agurra iritsi zen, 400dik gora emanaldi eskaini ondoren. Hortik aurrera, Oskarbik oso tarteka eskaini ditu emanaldiak, ekitaldi berezietan, hala nola Gandiagari eta Oteizarieskainitako omenaldietan.\nOskarbiren antologia bat argitaratu zuen Elkar diskoetxeak 2004. urtean: Esperantzari leiho bat, bi diskoz osatutako bilduma. Bertan, sekula grabatu gabeko sei kantu agertzen ziren: “Ez dakit zergatik“, “Andre nobia“, “Mutil txaleko gorria“, “Lua lua“, “Ez zaude bakarrik” eta “Elizara dihoa“. Horrez gain, 1976an argitaraturiko Olentzero diskoa konpaktu formatuan berrargitaratu zuten 2008an, Olentzero(Elkar), eta beste bost kantu grabatu berriak erantsi zizkioten.\nTaldearen bigarren aro honek segida izan zuen Xirimiri diskoarekin (Elkar, 2012). Kanta tradizionalek osatzen dute diskoaren ardatzak, eta horietatik gehienak inoiz argitaragabeak dira. Diskoa aurkezteko agertokietara itzuli zen Oskarbi.\nHainbat lagun pasatu dira Oskarbitik taldearen sorreratik igaro diren 45 urteetan, baina gaur egun taldea osatzen dutenak honako hauek dira: Iñaki Maritxalar, Jose Luis Treku, Beronik Ondikola, Bakartxo Maritxalar, Maite Aizkorreta, Maria Jose Bergara, Karlos Ruiz eta Gontzal Iñarra. Horrez gain, Oskarbiren ibilbide luzean beste hainbat musikari pasatu dira taldetik: Mari Jose Fernandez, Kepa Garbizu, Karmelo Arren, Elixabete Urreta, Antton Valverde…\n(1)Berria, 2004ko urriaren 29a\n(2) Argia, 716. zenbakia, 1976ko abenduaren 12a\nAgur Bettiri ongi etorri\nBizi ziradeia oraino?\nBai bizi naiz eta bizi gogo\nHartzekoak bil arteraino\nSei zazpi zortzi urte bizi\nBaduzu orduan oraino.\nBai Jainkoak kontserba zaitzala\nEne zorrak bil arteraino.


Nabarmentzekotan, hauek - Irutxuloko Hitza : Irutxuloko Hitza\nUda Gau Bateko Ametsa ikuskizunaren 30 emanaldi eskaini dituzte. (Argazkia: DSS2016.EU)\nMilaka izan dira kultu hiriburutzaren itzalean sortu, garatu eta eskaini diren jarduerak. Horien guztien arrakasta edo harrera neurtzeko ez dute neurgailu bakarra erabili. Dena dela, datuak eta jasotako iritziak oinarri hartuta, hauek dira DSS2016 Fundazioak nabarmendu dituen zortzi proiektuak. Time Machine Soup ikuskizunak zopa ezberdinen bitartez gizateriaren historian barrena eginiko ibilbide bat irudikatu zuen. 12 emanaldi eskaini zituzten Tabakaleran otsailean eta, orotara, 1.549 pertsona joan ziren. Parte hartzaile guztiei galdeketa elektroniko bat bidali zitzaien, eta batez beste, 8,78ko nota jaso zuen ikuskizunak.\nAktore amateur talde batek arrakastaz antzeztu du Gabon, Txirrita. (Argazkia: Urnieta.eus)\nStop War Festibala hainbat diziplina artistiko biltzen zituen gerraren aurkako jaialdia izan zen. Martxoa bukaera eta apirila hasieran egin zuten. 26.801 pertsona erakarri zituen jaialdiak antolaturiko 52 jardueren artean. Kanpoko enpresa batek egin zuen ebaluazioa eta parte hartu zutenen %63,3k iritzi positiboa edo oso positiboa adierazi zuen. Zubideak jaialdiaren bidez Irlanda, Frantziako Lyon, Eslovenia eta Poloniako Wrocaweko edukiak eskaini zituzten 53 jardueren bitartez. Lau aldiz egin zuten jaialdia maiatza, ekaina eta uztailean, eta guztira 30.636 pertsonak hartu zuten parte. Kasu honetan ere kanpoko enpresa batek egin zuen ebaluazioa, eta parte hartu zutenen %66,9k positiboki edo oso positiboki erantzun zuen.\nMunduko ikuskizunak erakutsi ditu Zubideak jaialdiak. (Argazkia: DSS2016.EU)\nUda Gau Bateko Ametsa, William Shakespeareren izen bereko obraren antzezpena izan zen. 30 emanaldi egin zituzten Egiako parkean, eta bakar bat utzi zuten bertan behera eguraldiagatik. 7.250 pertsonak hartu zuten parte, eta batez beste, 9,28ko nota jaso zuen ikuskizunak. Kalebegiak hamabi film laburren bidez Donostiari buruzko ikuspegi ezberdinak batzen dituen ikus-entzunezkoa da. Zinemaldian estreinatu zuten belodromoan, eta 3.500 pertsona joan ziren ikustera. Inkesta bat egin zitzaien handik ateratzean, eta %64a asebeteta geratu zen.\nJendartea eta historia eltze berean sartu ditu Time Machine Soup-ek. (Argazkia: DSS2016.EU)\nTratos, Cervantesen Los Tratos de Argel lanaren antzezpen bat izan zen irailean eta urrian eskaini zutena. Madrilen eta Donostian eskaini zuten; 13 emanaldi, eta horietako lau, Tabakaleran. Guztiak kontuan izanik, 1.382 pertsonak hartu zuten parte. Galdeketa elekroniko bidez jasotako iritziaren arabera, 8,36ko nota jaso zuen antzezlanak. Gabon, Txirrita Urnietako aktore amateur talde batek eginiko Xabier Leteren lan baten antzezlana da. Trinitate plazan estreinatu zuten irailean eta beste hainbat herritan eskaini dute. Gainera jarraipena izan du Bernardo Atxagaren Lu eta Le lanaren antzezpenarekin. 2.305 pertsonak ikusi dute antzezlana, eta inkesten arabera, 7,71eko balorazioa jaso du. 2016 bidea martxoa eta urria bitartean astez aste Euskal Herriko hainbat herri lotu dituen bidea izan da. 32 etapa osatu dituzte eta 25.591 pertsonak hartu dute parte. DSS2016k jasotako datuen arabera, jardueretan parte hartu duen erdia baino gehiago emakumea, 40-65 urte artekoa eta donostiarra izan da.


Nola ezabatu Gmail kontua? - Nola\nGmail kontua azkar eta erraz ezabatu nahi al duzu?Hala bada, pausoz pauso gida aurkeztu dugu Gmail kontua arazorik gabe ezabatzen laguntzeko. Beraz, murgildu gaitezen.Gmail kontua ezabatzen duzun bitartean, zerbitzu hornitzaile gutxik egiten du ia ezinezkoa egitea begizta batean sartuta.\nBaina gaur mezu bat osatu dugu zuretzat, non zure Gmail kontua behin betiko ezabatu dezakezun eztabaidatuko dugun, eta zure Gmail kontua ezabatu aurretik kontuan hartu beharko zenituzkeen faktore garrantzitsuak aztertuko ditugu.Beraz, egonaldi gehiagorik egin gabe, ikus ditzagun zure Gmail kontua ezabatzeko urratsak.\nZure Gmail kontua ezabatzeko urratsak:\nGmail kontu bat ezabatzea ez da lan korapilatsua, Google-k erabiltzaileari ahaleginik egin ez diolako. Urrats sinpleak arretaz jarraitu behar dituzu Gmail kontua behin betiko ezabatzeko. Hona hemen zure kontua jarraituz gero betirako ezabatuko liratekeen urrats batzuk.\nHasi saioa Gmail kontua eta egin klik zure pantailaren beheko eskuineko izkinan eta bertan zure profilaren ikonoa aurkituko duzu.\nProfileko irudia markatu ondoren, leiho berri bat agertuko da eta 'Kudeatu zure Google kontua' sakatu behar duzun tokian.\nZure Google kontuko administrazio panelera eramango zaituzte, zure kontua kudeatzeko aukera pila bat eskuratuko dituzunean. Orain 'Pribatutasuna eta pertsonalizazioa' sakatu behar duzu.\nHorretan klik egin ondoren, Datuak eta Pertsonalizazioa orrira joango zara. Orain behera joan eta 'Zure datuak deskargatu edo ezabatu' fitxara joan behar duzu Gmail-eko 'zerbitzua ezabatu' gainean klik egiteko.\n'Ezabatu zure zerbitzua' sakatu ondoren. Bukatu nahi duzun zerbitzua hautatu behar duzun orrira eramango zaituzte. Kasu honetan, Gmail hautatu behar dugu.\nOrain, ordezko helbide elektroniko bat eman beharko duzu eta bertan egiaztapen mezu bat jasoko duzu zure Gmail kontua ezabatzeko. Posta idatzi ondoren, egiaztatu dezakezu eta zure Gmail kontua behin betiko ezabatuko litzateke.\nZure Gmail kontua ezabatu aurretik kontuan hartu beharreko faktore garrantzitsuak:\nBeno, ezer ezabatu aurretik oso baliagarriak izan daitezkeen gauza oso garrantzitsu gutxi kontuan hartu beharko zenituzke, ezabatzen ari zaren kontua zure lehen kontua bada. Hemen zaintzen dituzun bost faktore garrantzitsuenak zerrendatzen ditugu, ezer galdu ez dezazun.\nZure Gmail kontua ezabatzean, ezin izango duzu inori mezurik jaso eta bidali. Erabiltzen ari zaren posta helbidea datu-basetik kenduko da, eta erabilgarri ez dagoela aipatuko litzateke. Norbait posta igorle horri mezu edo dokumentu bat bidaltzen saiatzen bada huts egingo du eta bidalketa huts egin duen mezua jasoko du.\nHori gerta ez dadin, igorleari helbide elektroniko alternatiboaren berri eman diezaiokezu, ezer galdu ez dezazun.\nZure kontua hirugarrenen zerbitzu hornitzaile batekin lotuta badago, zure kontua desblokeatu egingo da eta ezin izango duzu horretara sartu. Hirugarrenen zerbitzu hornitzaile batek zure Gmail kontua saioa hasteko erabiltzen duen edozein zerbitzu esan nahi du.\nHori gerta ez dadin, hirugarrenen profilaren datuak egunera ditzakezu eta zure helbide elektroniko berria / alternatiboa idatzi, zure datuetara sar zaitezen.\nGoogle-ren edozein zerbitzurekin lotura duten datuak atzitu nahi badituzu (Goole Photos, Google Docs, Google orriak, etab.), Ezin izango duzu egin zure oinarrizko kontua ezabatuta dagoelako, ez dituzu funtzionatuko zerbitzuak.\nBeraz, zure kontuarekin lotura zuten datuak oraindik eskuratzeko, zure kontua ezabatu aurretik egin behar duzun guztiaren babeskopia egin dezakezu.\nZure erabiltzaile izena ez da erabilgarri egongo zuk edo inork etorkizunean erabiltzeko, Google-k Google erabiltzaileen segurtasun politika dela eta behin betiko blokeatuko baitu erabiltzeko.\nGoogle kontua ezabatu ondoren oraindik berreskuratu nahi baduzu, Gmail kontua ezabatu eta aste batzuetara bakarrik egin dezakezu.\nMezu elektroniko berria jaso nahi baduzu edo zure kontu zaharrena kendu nahi duzun, urratsez urrats gida honek nahi duzun helburua lortzen lagunduko dizu. Arestian aipatu ditugun urratsak jarraitu ondoren zure kontua ezabatu ahal izango duzu.\nGida honek zure Gmail kontua ezabatzen lagundu bazintu, jakinarazi iezaguzu beheko iruzkinen koadroan ere, horiei buruzko iradokizunik baduzu ere bota ditzakezu.\ndoako lineako musika deskargatu gabe\nnola ikusi pelikulak doan\nstreaming lineako filmak doan deskargatu gabe\nbenetan funtzionatzen duen psn kode sortzailea\nerregistrorik gabe doako lineako filmak


Dbus txartelen erabiltzaileentzako informazio garrantzitsua tarifa bateraketari dagokionez | DBUS\nDbus txartelen erabiltzaileentzako informazio garrantzitsua tarifa bateraketari dagokionez\n28 Urt 2013\n2013ko martxoaren 4an dago aurrikusita martxan jartzea Gipuzkoako garraio publikoaren Tarifa Bateratua, Garraioaren Agintaritzak bultzatu eta dagoeneko Donostiako Udalak onartu duena.\nDbusek 2012ko urrian hasi zuen bateratzeko prozesuranzko prozesua, garraio txartelen trantsizioa ahalik eta progresiboena eta mailakatua izan zedin. Datozen asteetan Dbusek aurreikusitako azken neurriak aplikatuko ditu, tarifa bateratu eta gero Dbuseko erabiltzaileek Donostiako autobusak erabiltzen jarraitu ahal izan dezaten.\nDagoeneko Lurraldebuseko txartela eskuratu duten erabiltzaileek ez dute inolako aldaketarik egin behar, eta integrazioa egiten den egunetik aurrera erabiltzen jarraitu ahal izango dute, orain arte bezala.\nOraindik Dbuseko txartelak erabiltzen dituzten erabiltzaileentzat, datozen asteetan Dbus txartel mota bakoitzerako egin beharreko urratsak zehazten dira ondoren:\nDbuseko bonobus arrunta ezin da birkargatu, baina oraindik ere bonobus guztiek balio dute, eta martxoaren 4rako aurrikusita dagoen bateraketa egunaren bezpera arte erabili ahal izango dira Dbus autobusetan.\nTarifa bateraketatik aurrera Dbusen bidaiatu ahal izateko, oraindik Lurraldebuseko txartel arrunta ez duten erabiltzaileek txartel berri bat eskatu beharko dute, Mugi txartel arrunta.\nTxartela ohiko saltokietan eska daiteke (baimena duten kiosko, liburu denda eta estankoetan), eta Mugiren webgunearen bitartez edo postaz.\nBonobus arruntean soberan duten saldoa berreskuratu nahi duten erabiltzaileek martxoaren 14ra arte egin ahal izango dute, Kutxako kutxazainetan eta Euskadiko Kutxaren bulegoetan.\nDbusen hileko bonuak martxoaren 3ra arte birkargatu ahalko dira. Gaur egun hileko bonuak erabiltzen dituztenek bonua amaitu ostean Dbusen autobusetan bidaiatzen jarraitzeko dagokien Mugi txartela eskatu beharko dute (arrunta, gazteentzat, edo familia ugarientzat). Eskaera ohiko saltokietan (baimendutako kiosko, liburu denda eta estankoak), Mugiren web orriaren bitartez edo posta bidez egin beharko dute.\nBonobus soziala, Kutxakoa zein Euskadiko Kutxakoa, martxoaren 3ra arte birkargatu ahal izango da, eta Dbuseko autobusetan erabiltzen jarraitu ahal izango da, saldoa amaitu arte, tarifa bateratu eta gehienez ere 6 hilabetean, hau da, irailaren 3a arte.\nErabiltzaile horiek otsailaren 4tik aurrera eta martxoaren 1era arte Mugi txartel eskatu beharko dute, leku hauetan instalatuta dauden informazio eta laguntza guneetan, honako ordutegi honetan, astelehenetik ostiralera:\n• Udalinfo erdialdea, Mari 1 (Goikoa Jauregia): 9:00etatik 14:00etara eta 16:00etatik 18:00etara\n• Udalinfo Amara, Morlanseko biribilgunea: 9:00etatik 14:00etara eta 16:00etatik 18:00etara\n• Udalinfo Altza, San Martzial plaza, 4: 9:00etatik 14:00etara\nArreta gune horiek gaur egun Dbus bonobus soziala dute pertsonentzat baino ez dira erabilgarri egongo. Eskaera egiteko NANa eta bonobus sozialaren txartela erakutsi beharko dute, eta karnet neurriko argazki bat eman. Erabiltzaile horientzat txartel berriak ez du kosturik izango.\nAldaketak 38 linean obrak direla eta\nLanak Zubiaurre 64 geltokian


565331 - IRALE\nFruta eguna edo fruta-eguna?\nBiak dira zuzenak. Guk, dena dela, frutaren eguna nahiago dugu.\na/ Euskaltzaindiaren 25. arauak (“Hitz elkartuen osaera eta idazkera”) diosku hitz-elkarketetan noiz idazten diren bi elementuak loturik (ikasbide, hirueledun, zerbitzugune…), noiz jarri behar den ezinbestean marratxoa (ama-alabak, doi-doi, zuri-gorria…), noiz ez den jarri behar inola ere (ardo bila, euskal artea, zubi azpian…), eta –II-4 atalean– marratxoa noiz den aukerakoa (hitz elkartu arruntenetan: hobetze-ikastaroa edo hobetze ikastaroa, hitz-elkarketa edo hitz elkarketa, odol-emaile edo odol emaile, lur-zulo edo lur zulo…).\nBeraz, zuzenak dira bai fruta-eguna, bai fruta eguna.\nb/ Hitz-elkarketa erabiltzea erabakiko bazenu, beti jokatu beharko zenuke modu berean testu batean. Hau da: marratxoa aukeran dagoenetan, ez jarri batzuetan marratxoa eta beste batzuetan ez; izan zaitez koherentea: edo beti edo inoiz ez.\nEsaterako, eman dezagun testu berean dituzula bi hitz elkartu arrunt: kale(-)kantoi eta fruta(-)denda. Orduan, bi jokabide onargarri daude:\n· Gure etxearen aldameneko kale-kantoian dagoen fruta-dendan erosi nituen marrubiak.\n· Gure etxearen aldameneko kale kantoian dagoen fruta dendan erosi nituen marrubiak.\nBaina ez lirateke koherenteak:\n· Gure etxearen aldameneko kale kantoian dagoen fruta-dendan erosi nituen marrubiak.\n· Gure etxearen aldameneko kale-kantoian dagoen fruta dendan erosi nituen marrubiak.\nOharra: EIMAk, bere estilo-liburuan, aukerakoa denean marratxoa jartzea hobesten du (ikasmaterialetan). Guk, zuretzako testu honetan, marratxoa jartzea erabaki dugu, baina beste batzuetan kontrara jokatzen dugu (gure mezu hauek ez baitira printzipioz ikasmaterialak).\nc/ Aurreko guztia marratxoaren dantzari dagokio. Erantzun laburrean adierazi dizugun bezala, guk nahiago dugu hitz-elkarketa ez baliatzea kasu honetan: iruditzen zaigu dotoreagoa eta hizkera naturaletik hurbilagoa dela frutaren eguna.\nMolde berbera erabilita, honako hauek esango genituzke:\nEuskararen eguna, Emakumearen eguna (Emakumeen eguna), Zinemaren eguna, Hispanitatearen eguna, Errepublikaren eguna, Marmotaren eguna, Hartzaren eguna…\nEta badakigu horrelakoetan joera handia dutela batzuek hitz-elkarketara jotzeko, Aberri eguna eta Alderdi eguna frogagarri. Gure esku balego, berriz, aldatu egingo genituzke egun seinalatu horien izenak: Aberriaren eguna eta Alderdiaren eguna askoz egokiagoak iruditzen zaizkigu, kontuan hartuta aberri hori aberri jakin bat dela eta alderdi hori alderdi jakin bat dela (hitz-elkarketa adiera generikoetarako erabiltzen da batik bat).\nOSTEGUNA = FRUTAREN EGUNA!


MUTUALIAk Haurreskolak Partzuergoko hezitzaileek onartuta duten gaixotasun profesional bakarra aintzat hartzeari utzi dio - Steilas\nBESTE MURRIZKETA BAT HAURRESKOLAK PARTZUERGOAN\nMUTUALIAk Haurreskolak Partzuergoko hezitzaileek onartuta duten gaixotasun profesional bakarra aintzat hartzeari utzi dio: noduloak. MUTUALIAko kudeatzaileekin hitz egin ondoren STEILASek jakin du hezitzaileoi gaixotasun profesional horren onarpena ukatzeko arrazoia klaseak ematen ez ditugula dela.\nGure lanpostuarekin erlazio zuzena duten gihar-hezurdura gaixotasunak gaixotasun profesional moduan onartzeko borrokan gaudela, onartuta dugun gaixotasun profesional bakarra kendu digu MUTUALIAk. Zerk eragin du MUTUALIAren irizpide aldaketa hau? Horrelako eskubide urraketetara ohitzen hasi behar al gara orain? Haurreskolak Partzuergoko langileekiko beste errespetu falta baten aurrean aurkitzen gara eta onartezina da!\nDagoeneko, STEILASek OSALANen eta ARARTEKOan murrizketa berri hau salatu du. Halaber, STEILASek eskatzen die Haurreskolak Partzuergoari eta Hezkuntza Sailari egoera bidera dezaten eta aldebakarrez ezarritako murrizketa berri hori bertan behera uztea exijitu diezaion MUTUALIAri.\nLAN OSASUNA LANGILEEN ESKUBIDEA DA!!


Rancy - Wikipedia, entziklopedia askea.\n46° 35′ 52″ N, 5° 05′ 33″ E / 46.5978°N,5.0925°E / 46.5978; 5.0925Koordenatuak: 46° 35′ 52″ N, 5° 05′ 33″ E / 46.5978°N,5.0925°E / 46.5978; 5.0925\nSavigny-sur-Seille, Bantanges, Huilly-sur-Seille, Jouvençon eta Ménetreuil\n296 (%52.8) 265 (%47.2)\nRancy Frantziako udalerria da, Saona eta Loira departamenduan dagoena, Borgoina-Franche-Comté eskualdean. 2013an 543 biztanle zituen.\n2007an Rancy udalerrian erroldatutako biztanleak 543 ziren. Familiak 227 ziren, horien artean 64 pertsona bakarrekoak ziren (20 bakarrik bizi ziren gizonak eta 44 bakarrik bizi ziren emakumeak), 91 seme-alabarik gabeko familiak ziren, 52 seme-alabak dituzten bikoteak ziren eta 20 seme-alabak dituzten guraso-bakarreko familiak ziren.\n2007an 298 etxebizitza zeuden, 233 familiaren etxebizitza nagusia ziren, 24 bigarren erresidentzia ziren eta 41 hutsik zeuden. 290 etxeak ziren eta 7 apartamentuak ziren. 233 etxebizitza nagusietatik 180 bere jabearen bizilekua ziren, 52 alokairuan okupaturik zeuden eta 2 doan lagata zeuden; 1ek gela bat zuen, 3 etxek bi zituzten, 36 etxek hiru zituzten, 87 etxek lau zituzten eta 106 etxek bost zituzten. 180 etxek euren parking plaza propioa zuten azpian. 109 etxetan ibilgailu bat zegoen eta 101 etxetan bat baino gehiago zituzten.\nRancy udalerriko biztanleria-piramidea 2009an .\n2007an lan egiteko adina zuten pertsonak 322 ziren, horien artean 225 aktiboak ziren eta 97 inaktiboak ziren. 225 pertsona aktiboetatik 211 lanean zeuden (122 gizon eta 89 emakume) eta 14 langabezian zeuden (6 gizon eta 8 emakume). 97 pertsona inaktiboetatik 43 erretiraturik zeuden, 19 ikasten zeuden eta 35 "bestelako inaktibo" gisa sailkaturik zeuden.\n2009an Rancy udalerrian 239 unitate fiskal zeuden, 545,5 pertsonek osaturik. Pertsona bakoitzeko diru-sarrera fiskalaren mediana urteko 15.827 euro zen.\n2007an zeuden 32 komertzioetatik, 1 janari enpresa zen, 9 bestelako produktu industrialen fabrikazioko enpresak ziren, 3 eraikuntza enpresak ziren, 8 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 higiezinen enpresa zen, 5 zerbitzu enpresak ziren, 2 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 6 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 2 zurginak, 1 iturgina, 1 ile apaindegia eta 1 jatetxe.\n2000. urtean Rancy udalerrian 6 nekazaritza-ustiategi zeuden.\nBantanges (2,1 km)\nMénetreuil (2,2 km)\nSavigny-sur-Seille (3,1 km)\nHuilly-sur-Seille (3,1 km)\nJouvençon (3,7 km)\nLa Chapelle-Thècle (4,9 km)\nLoisy (5,2 km)\nLa Frette (5,5 km)\nSaint-André-en-Bresse (6,0 km)\nBNF: 152733366 (data)


CNTren Topaketa puntua: Goizeko 11tan, Plaza Biribilean.\nDeustuko zubia 11:45etan.\nManifestazioa, 12:30etan, Plaza Eliptikatik-Jesusen Bihotzera.\nArratsaldeko manifestazioa 18:00etan, Plaza Eliptikatik-Udaletxera.\nCNTren Topaketa puntua: Goizeko 10:45etan, Amaran, Ferrerias Plazan, Anoeta ondoan.\nBenta Berri, 11:45etan.\nManifestazioa 12:30etan Artzai Onatik-Bulebarrera.\nArratsaldeko manifestazioa 17:30etan Bulebarrean.\n10:00etan Corte Inglés\nManifestazioa 12:00etan, Bilbao Plaza-Andra Mari Zuria.\nArratsaldeko manifestazioa 17:30etan, Bilbao Plaza-Andra Mari Zuria.\nSanduzelai, 9:30etan, zutabea.\nBarañain, 11:00etan, zutabea.\nAtarrabiko Udala, 11:00etan, zutabea.\nTxantreako Ezkaba Plaza, 11:00etan, zutabea.\nGaztelu Plaza: 12:00etan manifestazioa.\nArratsaldeko manifestazioa 19:00etan, Antoñuti parketik.\n(*) PIKETEETAN PARTE HARTZEKO, INFORMA ZAITEZ ZURE SINDIKATUAN.


Irakurtzeko ohitura ez da egun batetik sortzen, pazientzia eta ahalegin apur bat egitea ezinbestekoa da irakurzaletasuna sortzeko. Erraza da eguneroko betebeharrekin arreta galtzea. Hona aholku batzuk irakurketak bete-betean harrapa zaitzan.\nBilatu egunean zehar irakurtzeko egokia izan daitekeen unea. Ordubete libre ez duzunean, hamar minutu ateratzen ahalegindu zaitezke. Finkatu denbora tarte hori eta saiatu egunero betetzen; denborarekin modu automatikoan aterako zaizu.\nUtzi albo batera distrazioak. Itzali mugikorra, jarri musika lasaia, utzi urrun tableta eta bilatu leku lasai bat. Minutu horietan zehar, saiatu irakurketan ahalik eta gehien kontzentratzen, ohitura bat sortzeko beharrezkoa baita arreta osoa eta aktiboa.\nEraman liburu bat zurekin. Zenbat une izaten ditugu irakurtzeko garraio publikoan, zerbaiten ilaran zain gaudenean...? Ohitu une horiek irakurtzeko erabiltzera.\nBaztertu liburuak beldurrik gabe. Batzuetan ez gara ausartzen zailegia iruditzen ari zaigun edo gustuko ez dugun liburu bat irakurtzeari uzten. Horrek irakurketa gorrotatzera eraman gaitzake. Aldatu liburua beste batengatik. Ez da izango ba munduan libururik ez delako!\nHautatu zure irakurketak. Lagunek, blogariek, aldizkariek egindako gomendioak ongi daude. Ez al litzateke ordea zoragarria zuk ere besteei liburuak gomendatu ahal izatea?\nZer deritzezu iritzioi? Errazak dira, ezta? Orain liburua hautatzea dagokizu. Zalantzan zaude eta ez dakizu nondik hasi? Bilatu gure katalogoan!\n...(r)en lehenengo orrialdeak deskargatu eta irakurri Erraldoiek ez dute lagunik jaten\n...(r)en lehenengo orrialdeak deskargatu eta irakurri Seme maitea: greban gaude


Amama bikiak, 100 urte - Maxixatzen.eus\nAmama bikiak, 100 urte\nLaida Beristain 2018-01-06 10:30\nEzkerrean, Felisa Etxabe. Eskuinean, Flora Etxabe.\nFlora eta Felisa Etxabe Egibar ahizpa bikiek (Azkoitia, 1918/01/06) 100 urte bete dituzte gaur. Urtarrileko aldizkarirako bi protagonistei egindako elkarrizketa da ondorengoa:\nNola ospatzen dira 100 urte?\n18 urte bete arte poliki igarotzen dira urteak, baina behin 18 urte egin eta gero konturatu ere egin gabe pasatzen dira. Bazkaria egingo dugu bion familiartekoekin. 32 pertsona izango gara. Urtetik urtera birbiloba gehiago ditugu eta mahaia handitzen doa.\nOso berezia da guretzat 100 urtetara biok elkarrekin iristea eta elkarrekin ospatzea. Horrelakoak esaten dizkiogu elkarri: «Ene, Flora, noraino iritsi gara» eta «Ezin dut sinistu nola iritsi garen 100 urtetara».\nUste al zenuten 100 urte betetzerik?\nEzta pentsatu ere. 80 urte bete arte etxean ospatzen genuen gure urtebetetzea, baina urte asko ez zirela geratuko pentsatuta, bion familiak elkartuta bazkaria jatetxe batean egiten hasi ginen. Eta begira… 20 urte gehiago pasatu dira, eta hemen jarraitzen dugu biok.\nZein da 100 urte betetzeko sekretua?\nGeuk ere ez dakigu zein den sekretua, erregalu handi bat da hau guretzat.\nAsko zaintzen al duzue elikadura?\nEz dugu ezer berezirik egiten, gosea dugunean jaten dugu eta denetatik. Ez gara asko jatekoak izan; bete arte bakarrik.\nBotika asko hartzen al dituzue?\nEz dugu behar adina botika hartzen, baina nahi baino gehiago dira, hala ere.\nZenbat seme-alaba dituzue bakoitzak?\nNik, Florak, bost seme-alaba izan nituen, eta lau ditut bizirik. Nik, Felisak, bi seme-alaba ditut.\nNorbaiten laguntza izaten al duzue egunerokoan?\nAskorena dugu. Seme-alaba eta iloba guztiak ditugu beti laguntzeko prest. Hala ere, jateko, edateko edo distantzia motzetan mugitzeko ez dugu arazorik bakarrik moldatzeko.\nFelisa, nolatan joan zinen Azkoititik Elgoibarrera?\nNire gizonak Elgoibarko enpresa batean egiten zuen lan, eta hara joan ginen bizitzera.\nElkarrekin askotan egoten al zarete?\nAurrez aurre ez gara horrenbeste egoten, gertu egon arren herri desberdinetan bizi garelako. Ordea, elkarri entzun ezinda ibiltzen garen arren, ia egunero deitzen diogu elkarri telefonoz. Gainera, duela bi urtera arte hilabete pasatzen genuen elkarrekin Donostian oporretan, Floraren alaba baten etxean.\nHiltzeari beldurra diegu gehienok; zuek?\nGuk ez diogu batere beldurrik. Hala ere, egunero errezatzen dugu eguna iristen denean heriotza ona izan dezagun. Ez gara pentsatzen jartzen beste zenbat urte bizi nahi dugun; egunean egunekoa bizi nahi dugu, eta bizitzeko falta zaigun denbora ahalik eta ondoen pasatzea nahiko genuke.\nNola ikusten dituzue gaur egungo gazteak?\nEz digu batere inbidiarik ematen gaur egungo gazteen bizimoduak, baina ezin dugu esan 100 urtera iritsiko diren edo ez. Guk geuk ere ez genuen bela pentsatuko 100 urtera iritsiko ginenik, eta begira non gauden.\nNola deskribatuko zenukete zuen ahizpa?\nBikiak izatearen alde onak eta txarrak?\nGauza guztiak bezala alde onak eta txarrak ditu, baina politena elkarrekin bizi izan ditugun urte guztiak eta elkarrekin hazi izana da.\nBizitzako oroitzapen onena zein da?\nOroitzapen on asko ditugu, ezin gara bakar batekin geratu.\nDenboran atzera egiteko aukera izango bazenu, zerbait aldatuko al zenuke?\nEz genuke ezer aldatuko. Oso gustura gaude bizi izan dugunarekin, baina zerbait aldatzekotan pasatu genuen gerra garaia aldatuko genuke.\nAskoren eredu izango zarete; nolako gomendioak ematen dizkiezu etxekoei?\nZorionekoak gara eta etxeko guztiak txintxo txintxoak ditugu; ez dute gure gomendioen beharrik.\nZer egiten duzue egunerokoan?\nEz dugu ezer berezirik egiten. Jan, lo… betikoa. Goizetan esnatutakoan meza entzuten dugu, eta ondo gauden arratsaldetan, berriz, lagunekin geratzen gara kafesne bat hartzeko eta elkarri gure kontuak kontatzeko.\nZein dira zuen zaletasunak?\nFloraren zaletasunik handiena pilota partidak ikustea da, eta Felisarena, berriz, karta jokoan ibiltzea lagunekin.\nNola sentitzen zarete osasunez?\nOraingoz ondo sentitzen gara osasunez. Batzuetan pentsatzen dugu beso eta hanka berriak erosiko genituzkeela, baina gaur egun ondo gaude eta ez dugu kexarik.\nErregeek opari asko ekartzen al zizkizueten?\nBai, baina oraingoekin ez dago alderatzerik. Gogoan dugu urte batean panpina bat oparitu zigutela biontzat eta beste urte batean, berriz, jostailuzko sukalde txiki bat. Garai hartan Santa Klarako elizan bi meza ospatzen ziren Errege egunez, eta gogoratzen gara nola jarri genituen zapatilak leihoan eta meza batetik atera ginenean pezeta bateko txanpona eta ikatza genituela bakoitzaren zapatiletan, eta bigarren mezatik atera ginenean, berriz, laranja bat bakoitzaren zapatilan. Ez dira oraingo opariak bezalakoak, baina gu zoriontsu ginen, garai hartan pezeta batek asko balio baitzuen.


Amaiera-data: 2011(e)ko otsailaren 1a\nOrdutegia: Astean zehar. 9:00-13:30\nGeroz eta pertsona gehiagok (profesionalak, enpresa gizon eta emakumeak, lantaldeen zuzendariak, hizlariak, eta abar) gaitasun egoki, bikainak eta dotoreak behar dituzte, helburu zehatz batekin jendaurrean ideiak, proposamenak, proiektuak aurkezteko, produktuak saltzeko, eta abar. Jakina, hizlariak jendaurrean duen eragina handiagoa edo txikiagoa, hobea edo okerra, hizlari-aurkezleak dituen gaitasunen kalitatearengan datza.\nJendaurrean hitz egiteko teknika eraginkor eta sinpleak ikastea\nAhalik eta erraztasun, argitasun, naturaltasun eta dotoretasun handienaz ematen diren mezuetan eraginkortasuna lortzeko\nLanean denbora irabaztea, hala bada, eztabaidak ebatzi, autoestima indartu eta besteekin erlazio kalitatea hobetuz; honekin guztiarekin, ondorioz, emaitza profesional hobeak eta bizi kalitate hobea lortuko dugu.\nIraganean ikasitako beren egungo komunikazio estrategien erabateko kontzientzia.\nGaitasun berrien ikasketa eta barneraketa.\nBere publikoarekin harremana hobetzea, honakoa sortuz:\nBere inguruan eraginkortasuna\nBeren erlazioetan erraztasun handiagoa.\nDenbora eta esfortzua irabaztea.\nEraginkortasun handiagoz erabiltzeko ariketa ugariren bidezko tekniken ikasketa.\nGai bat aurkezten duen bitartean arreta-gunearen kontrola.\nGorputza eta bere komunikazio potentziala, jarrera eta bere mugimenduak espazioan.\nHautemate sakonagoa eta bere barne baliabideen erabilera hobea.\nMintegi edo tailer hau funtsean praktikoa da.\nKristau Eskolako langileei\nKristau Eskolako 2010/2010 formakuntza\nSaio guztietan parte hartzea oso garrantzitsua da\nkristau eskola, harremanak, gatazka, harremana


Eskariarekin batera aurkeztu beharreko dokumentuak\nEhorzketa gastuak jasan dituena.\nKontrako probarik ez bada, aipatu gastuak pertsona hauek ordaindu dituztela ulertuko da, ordena honetan: bizirik dirauenaren ezkontidea, bizirik dirauenaren izatezko bikotea, hildakoaren seme-alabak eta normalean berarekin bizi ziren senideak.\nHildakoa, heriotza-datan, honako hauetako egoeraren batean egon behar izan da:\nAltan edo altarekin parekatutako egoeran.\nErretiroagatiko pentsioduna edo ordaindutakoaren araberako ezgaitasun iraunkorragatiko pentsioduna izatea.\nGabezia behar ez denean ere, hildakoa kotizazioak ordaintzearen arduraduna zen kasuetan, kuoten ordainketaren berri izan beharko du.\nEskubide hau ez da egongo:\nHildakoak heriotza-datan alta egina ez zuenean.\nDesagertutako langileak direnean (istripuz, lanekoa zein ez, edo beste edozein arrazoirengatik desagertua) eta hiltzat jo direnean.\nSOVIa duten pentsiodunak direnean, Erregimen horretako ekintza babesleak ez baitzuen heriotzagatiko sorospenerako prestazioa barne hartzen.\nOndoren aipatzen diren agirien jatorrizkoa, konpultsatzeko kopia batekin batera, edo jada konpultsatutako fotokopian aurkeztu beharko dira, 1 puntuan adierazten diren nortasun-agirietarako izan ezik; azken hauetarako nahikoa izango da jatorrizkoa erakustea.\n1. Eskatzailearen nortasunaren akreditazioa indarrean den ondoko dokumentazioaren bitartez:\nEspainian bizi diren edota bizi ez diren atzerritarrak: Pasaportea eta, hala badagokio, beren herrialdeetan indarrean den nortasun agiria eta NIE (Atzerritarren Identifikazio Zenbakia). Zenbaki hori AEATk eskatzen du ordainketarako.\n2. Hildakoaren Heriotza-aktaren ziurtagiria.\n3. Eskatzailearen eta hildakoaren artean senidetasuna badago, Familia Liburu eguneratua edo senidetasuna ziurtatzen duten Aktak, Erregistro Zibilak edo autonomia-erkidegoko edo bizi den herriko izatezko bikoteen erregistroak eginak.\n4. Izatezko bikotea hildakoarekin bizi zela dioen Udalak igorritako ziurtagiria, eta ezkontideak eta seme-alaba adingabeak ez diren senideena.\n5. Eskatzailearen eta hildakoaren artean familia loturarik edo bizikidetasunik ez baldin badago, ehorzketa gastuak ordaindu izana egiaztatzen duen dokumentua.


eLiburutegia herritar guztien eskura - KULTUR SHAREA\nEAEko Irakurketa Publikoko sareko liburutegietako bazkideek 20.000 liburu digital eta 15.000 film baino gehiagoko katalogo bat izango dute eskura. Liburuak ordenagailu, tablet zein eBook bidez irakur daitezke.\nEAEko liburutegi publikoen itxieren ondorioz, azken egunetan, eLiburutegiko maileguen gorakada nabarmena izan da. Irakurketa Publikoko Sareak eskaintzen dituen zerbitzu digitalak aukera ona dira askorentzat. eLiburutegiaren bidez, liburu digitalak mailegatu daitezke edo sarearen bidez filmak eta dokumentalak ere ikusi daitezke.\nGorakada hori ikusita, liburutegi digital horretarako sarbidea errazteko neurriak hartzea erabaki du Jaurlaritzak. Hala, eliburutegia.euskadi.eus helbidera sartuta, EAEko Irakurketa Publikoko sareko liburutegietako bazkideek 20.000 liburu digital eta 15.000 film baino gehiagoko katalogo bat izango dute eskura. Liburuak ordenagailu, tablet zein eBook bidez irakur daitezke.\nLiburutegi digitalean sartzeko, EAEko Irakurketa Publikoko Sareko bazkide izatea besterik ez da behar, eta nahikoa da liburutegiko gainerako zerbitzuetara sartzeko erabiltzen diren ohiko datuak sartzearekin (bazkide-zenbakia eta pasahitza, hau da, erabiltzaileek bazkide egitean jasotzen dituzten datuak). Hala ere, pertsona askok pasahitza ez dutela jakinda, Kultura eta Hizkuntza Politika Sailak liburutegi-zerbitzua@euskadi.eus helbide elektronikoa gaitu du aldi baterako, herritar guztiei eLiburutegian sartzea errazteko. Horrela, eLiburutegira sartzeko gakoa ez duten Irakurketa Publikoko Sareko erabiltzaileek helbide horretan eskatu ahal izango dute. Era berean, bazkide ez direnek bazkide egiteko aukera izango dute, liburutegiko txartela eta eLiburutegian sartzeko pasahitza eskuratuz.\nHelbide elektroniko horrek, baina, aldi baterako eskainiko du aukera hori, egoera normalizatu arte. Hortik aurrera, eLiburutegian sartzeko pasahitza lortu nahi duenak edo Irakurketa Publikoko Sareko liburutegiren bateko bazkide egin nahi duenak liburutegietan bertan egin beharko du, orain arte bezala.\nJaurlaritzako Liburutegi Zerbitzuak 2004an sortu zuen EAEko Irakurketa Publikoko Sarea, liburutegi publiko guztiak bildu eta zerbitzuak hobetzeko sinergiak sortzeko asmoz. Sareak 1.036.217 erabiltzaile ditu, eta funtsen artean 1.200.000 titulu inguru daude.\nBestalde, eLiburutegia Estatu espainoleko liburutegi digitalik handiena da, eta formatu ezberdinetan 20.000 liburu digital inguru eskaintzen ditu. 2014ko azaroan jarri zen martxan, eta urtez urte hazten jarraitzen du. 2019an 68.981 mailegu egin ziren eta une honetan 43.000 erabiltzaile ditu.\nHerritar bakoitzak hilean lau liburu irakurtzeko eta astero bi film ikusteko aukera du eLiburutegian. Gailu elektronikoetan eduki digitalak nola deskargatu ere azaltzen da liburutegi digitalaren webgunean.\nIñigo Muguruza Musika Ikertzeko Beka sortu dute\nMikel Martinez. Sortzaileen etxeetatik herritarren etxeetaraino


Zuhaitz eguna Puioko parkean – Haritzalde Naturzaleen Elkartea\nZuhaitz eguna Puioko parkean\nJar ezazu zuhaitz bat lemapean, gaur Martxoaren 21ean, Haritzalde Naturzaleen Elkarteak Basoen Nazioarteko Eguna ospatu du… eta nola? Zuhaitz eta zuhaixkak landatuz Puiko parkeko magal batean. Aurreko urteetan bezala, bi txandatan bi elkarte desberdinekin egin dugu. Lehenbizikoa Club Vasco de Camping Elkartearekin, eta Donostiako udalak eskeinitako hamiketakoa eta gero Kaebnai elkarte kulturalarekin.\nGuztira 250 zuhaitz (urki eta lizarrak) eta zuhaixka (intxusa eta urritza) landatu ditugu.\nTags: landaketak, Puio, zuhaitzak|


Bataioak; hildakoengatik mezak eta errespontsuak - Ahotsak.eus\nBataioak; hildakoengatik mezak eta errespontsuak\nBataioak; hildakoengatik mezak eta errespontsuak
Bataiatzeak lehen mezarekin batera egiten ziren. Umea jaio eta egun batera edo bira bataiatzen zen. Lehen jaunartzea zazpi urtegaz egin zuen Abelintxuk. Hildakoengatik ematen ziren mezak eta errespontsuak zelan egiten ziren azaltzen du.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan UBI-005-057 kodeko bideoa nahi duzula aipatzea: ahotsak@ahotsak.eus\nBataiatzeak lehen mezarekin batera egiten ziren. Umea jaio eta egun batera edo bira bataiatzen zen. Lehen jaunartzea zazpi urtegaz egin zuen Abelintxuk. Hildakoengatik ematen ziren mezak eta errespontsuak zelan egiten ziren azaltzen du.\nGaia(k): Ohiturak eta bizimodua » Erlijioa » Hiletak , Ohiturak eta bizimodua » Erlijioa » Sakramentuak , Aisia » Jai-giroa » Etxe barruko ospakizunak\n- Eta bautizoak zelakoak izeten zien hemen?\n- Ba lehen bautizuek ba meziaz batera, batera. Ta bautizue ba lehen umiek be asko egoten zien ta ba jaidxo ta ensegida egun bi edo hiru barru iten zien bautizuek, “sin grandes cosas”. Ta ba holan. Ta ba yasta, bautizue ite zan ta bautizaute yasta, besteik ezebez. Etxien ingo auren merienda apurtxu bat ta yasta! Oin diez bautizuek haundidxok ta. Ta ni jaidxo nintzenien nire aitek ipini auela, etorriko zien ama, amabitxi ta aitebitxi, amapuntako ta aitepuntako ta, ta nire aitek ipini hauela makallaue, ta egon zala gozo-gozo! Besteik ez dakit ezebe. Ta oin izeten diez bautizuek halakuek ta holakuek ta, orduen horixe, besterik ezebez.\n- Ta bautizoan ama, aite, amabitxi ta aitebitxixe.\n- Bai, besterik iñor bez, ta etxekon bat edo ta yasta, besterik iñor bez. Oin diez bautizuek eta. Ta gero hemen bat hilten danien ba gero mezak ataten dire, ba urtebete edo bidxen edo ba zerien, elizan. Ta abadiek esaten dau ba urrixentzat, ta fulano fulano ta mengano. Ta ha ba pagetan zien ta yasta, pageu ta kito. Ta gero, errespontsuek be egoten zien lehen-lehen. Gero oin aspaldiko urtiokaz ez. Ordun pezeta bat pagetan zan urrien, ze orduko denboran, guriek zelan ez zien hil ez dot jakin horrenbeste. Ta gero, ba hilten zan baten bat eta errespontsuetan abadie juten zan hara, sepulturak be ikusiko zendun zuk elizan ala ez? Ta hara, hara jun, ta gero han errezetan egoten zan ba abadie, egoten zan errezau ta errezau, hortoko, zelan jakon izena, hareri sombrerueri? Ez jat akordau be iten. Sombrero bat izeten zan “de luto” ta bestie zer zan? Hori bestie? Ez dakit zer jakon izena. Zuk beste sombrerue ikusi be ez zendun ingo? Holan, holan txikitxue, puntakaz, holan puntakaz, ta gero hemen eukiten eban borla bat. Ez dakit zer jakon izena. Ta bestie izete zan “de paseo”. Hori erredondue ta zeradune. Ta hara botaten aurezan andrak diruek ta holan, ta holan bota ta bota ba txakur haundi bakoitzeko aite gure bat urrien. Ta abadie han sepulturetan errezetan egoten zan, yasta. Ta orduko denboran guriek ez zan hil ta ez dakit horrenbeste geuzioi.\nZazpi urterekin jaunartze txikia eta bederatzirekin handia\nArgizaiolak, kandela zuriak eta ofrendak\nHileta elizkizunen inguruko usadioak: gurutz-bidea; kanpaiak...\nApaizak anaia gustuko ez


SOINUBERRI HMB, 12 - Soinuenea\nSoinuberri HMB, 12 (ikusi PDF aldizkaria)\nIkerketak ezagutzera emateko ahaleginak bultzatzen gaitu Soinuberriren bidearekin jarraitzera, nahiz eta lan horiek zaharkituta edo guztiz indarrean ez egon.\nEz dugu beti izaten gure begirada iraganera zuzendu eta bertan orainaldiko ezaugarri nabariak aurkitzeko aukera. Are gehiago, batzuetan, gauzak uste baino gutxiago aldatzen dira.\nGarai batean argirik ikusi ez zuten gure Kulturako alderdiak bisualki aurkezteko askatasun osoa, bere garaian irekita utzi ziren ateak ixteko modu bat da. Hala ere, kontuan hartu behar ditugu eskura ditugun materialen mugak, horiek baitira argitalpen honen oinarria.\nEspero dezagun emanaldi berri hau urrats txiki bat gehiago besterik ez izatea, Soinueneako Jardunaldiek eskainitakoa eguneratzeko orduan; izan ere, jardunaldi horiek, urtez urte, beren eginkizuna betetzen jarraitzen dute: Kulturari Kulturatik bertatik mundu bat irekitzea.\n1. Herri Musikaren 10. Jardunaldiak (2011)\n2011. urtean nolazbait erromanizazio garaiarekin eta aintzinako Erromarekin lotu daitekeen musika, bertatik bertara eta gaian adituak direnen eskutik, ezagutzeko aukera izan genuen Uztailaren 15ean hitza hartu zuen lehen hizlaria D. García izan zen, “Posible uso de instrumentación musical en el norte Peninsular en la época de Romanización” izeneko aurkezpenarekin. Bere artikulu zabalak oso datu gutxi ditugun garai bateko soinu-tresnen erabilpen eta musikaren inguruko hipotesiak, nola bestela, ditu ardatz.\nDokumentazioa eskasa da, eta, beraz, indusketa arkeologikoen laguntza formula interesgarri bihurtzen da denboran benetan urrun dagoen mundu bat aurkitzeko. Garcíak aurkeztutako lanak, bere jatorri geografikoari, Asturiasi, dagokiona aipatzeaz gain, Europa osoko testu- eta ikus-informazio ugari erabiltzen du. Ikuspegi zabal bezain xehetasunez betetakoa eskaintzen digu, Euskal Herriari buruzko aipamen zehatzak eginez. Liretatik, tubetara; flautetatik launeddetara; albokatik xirimietara; mosaikoetatik pinturetara; kontinente baten iparraldetik hegoaldera; edo museoetatik ikonografiara.\nJarraian, C. Majnero eta R. Stancok parte hartu zuten antzinako Erroman musikaren eta dan-tzaren inguruan izaten ziren adierazpenei buruz egindako ikerketez jarduteko: “Spettacolo e ricerca sulla musica e la danza nell’antica Roma”. Artikulu laburrak, italieraz, historiaren lehen mendeetako idazle erromatarrei eta une hartaz eman zuten informazioa biltzen ditu. Hizkuntzaren arazoa dela eta, aurkezpenean zuzenean jasotako audioa ematea egokitzat jo dugu.\nHirugarren hizlaria J. Mª Beltran izan zen, “Errromanizazio garaiko ingurune honetako balizko hotsak” lanarekin. Euskal Herria ardatz duen Beltranen ekarpenak aurkikuntza arkeologikoak eta hainbat dokumentu hartzen ditu oinarri gisa. Aldi berean, folkloreko zenbait elementuren sustraietan bilatzen du, hala nola Jano jainkoaren eta Otsagabiako dantzetako boboaren arteko harremana, ikonografia erlijiosoa edo soinu-tresna ezberdinak: aerofonoetatik hasi (flautak, txulubitak, etab.), idiofonoetatik (toberak, txiliñak, etab.) edo kordofonoetatik pasa (ttun-ttuna, adibidez), menbranofonoetara iritsi arte (panderoa, danborra, etab.).\nOstiraleko saioari amaiera emateko, mahai-ingurua egin zuten goizean parte hartu zuten kide guztiek eta haien gertuko pertsonek.\nHurrengo egunean, goizean, Italiako ordezkariek tailer praktiko bat egin zuten. Bertan erromatarren garaiko instrumentuak erakutsi zituzten. Jardunaldiei amaiera emateko, arratsaldeko zor-tzietan kontzertua izan zen, afariaren aurretik. Bertan, era askotariko soinu-tresnak eta hots-tresnak bildu ziren; batzuk Oiassoko Baskoiak emandako Euskal\nHerriko doinuetan eta besteak Italiako Ludi Scaenici taldeak kantuekin jantziak. Emanaldi hau aire zabalean izan zen, Arditurriko harrobiaren kanpoaldean.\n2. HERRI MUSIKAREN 11. JARDUNALDIAK (2012)\nSoinu-tresnen eta haiekin lotutako euskarrien bildumak (soinudunak eta ikus-entzunezkoak) izan ziren 2012ko Jardunaldien gaiak.\nOiartzungo Udaletxeko osoko bilkuren aretoan egun batzuetan zehar J. L. Loidi eta L. Yarza senar-emazteek prestatutako “Ikusteko musika” erakusketa jarrita egon zen.\nMarkoak merezi zuen, eta horrela erakutsi zuten aipatutakoek bisita gidatua eginez.\nLanen aurkezpenak azaroaren 17an, larunbatean, hasi ziren J. L. Loidirekin. L. Yarza bere emaztearekin batera, munduko jatorri oso ezberdinetako soinu-tresna herrikoiez osatutako beraien bildumaren historian zehar ibili zen. Interesgarria bezain harrigarria da bildu duten soinu-tresnen aniztasuna, fitxen bidez ezin hobeto katalogatuak.\nArtikuluak aurkezpen osoa eta jasoa izatea merezi duen bilduma duin bat sortzeko egindako ahalegina azaltzen ditu.\nJ. Mª Beltranek bere ondarea azaldu zuen jarraian. Istorio hori Etxarri-Aranatzen hasi zen, 1958an, eta bide luzea egin du, soinu-tresnen bildumari, zati handiena museoan ikusgai dago, hots-grabazioak, biblioteka, ikus-entzunezko grabazioak eta fonoteka batu baitzitzaizkion. Bilketa, inbentariatzea, katalogatzea, biltegiratzea, edukiak euskarri batzuetatik besteetara aldatzea eta abar eguneroko lana dira, atsedenik eta amaierarik ez duena. Eguneroko lan saiatua. Hori guztia eta gehiago eskaintzen digu Juan Marik artikulu batean, nahiz eta sakona izan, beti motz geratzen dena denboran zehar biltzen duen informazio kopuru handiagatik.\nHirugarren hizlariak, A. Fernándezek, Gijongo Museo de la Gaitako zuzendariak, erakunde horretan dagoen bilduma eta instrumentu horren mundua ezin hobeto ezagutzen dituenak, estamentu ofizialek musikaren eta kudeaketaren mundua kalkulatzen ez dutenean edo kontrolatzen ez dutenean dagoen arazoaren ikuspegi zehatza eskaini zigun. Irautea merezi duen edozein objektu babesteko lan handiagoa eragiten duten gorabehera guztiak.\nAzkenik, M. Lasartek eta A. Telletxeak, Ortzadar Euskal Folklore Taldeko ordezkariek, urteetan nagusiki dantza herrikoiak eta kultur adierazpenak, eta haiek gordetzen duten ondare material eta ez-material aberatsa, ezagutzera ematen dituen elkarte baten ikuspegi berezia erakutsi zuten. Oro har, denboran aldatzen diren helburuekin jarraitutako urratsak ez dira lagungarriak, baina batzuetan taldeari bizia emateko balio dute.\nBazkalostean, aurreikusita zegoen bezala, Loidi-Yarza senar-emazteek soinu-tresnak, batez ere 40 urte baino gehiagotan zehar erositakoak, gordetzen dituzten biltegira bisita egin zen. Instalazioa industrialde batean dago, eta munduko hainbat tokitako mota guztietako tresnak mantentzeko baldintza egokiak betetzen saiatzen da. Xirolarruak, mota guztietako flautak, oboeak, adarrak, kornamusak, danborrak, lauteak, lirak, biolinak eta txintxirrintak, boomerangak eta era guztietako hots-jostailuak. Hungariatik Bengalaraino; Boli Kostatik Iraneraino; Txinatik Australiaraino; Kanadatik Argentinaraino. Bisitariek soinu-tresnak gertutik ikusi eta ukitzeko aukera izan zuten, baita saio batzuk egiteko ere.\nOndoren, Oiartzunera itzuli eta osoko bilkuren aretoan mahai-ingurua egin zen. Juan Mª Beltran, José Luis Loidi, Mikel Petrirena eta Alfonso Fernández aritu ziren mahaian. Bertan, bildumen, batez ere soinu-tresnen bildumen, esparrua lantzeko modu ezberdinei buruz hitz egin ahal izan zen, erakunde ofizialen eta partikularren jabetzakoak direnen artean alde nabarmenekin. Nola den beharrezkoa, neurri handiagoan edo txikiagoan, soinu-tresnak honda ez daitezen erabiltzea. Edo jendeak jotzeko helburuarekin agertzeaz.\nJardunaldia amaitzeko, hiru dokumental proiektatu ziren, ekoizpen eta helburu oso ezberdinekoak.\nLehenik, Luis Fernando González eta Emilio Xabier Dueñasek grabatu, editatu eta ekoitzitako bideoa, “Uztailaren zazpia Lesakan” izenekoa, urtero uztailaren 7an Nafarroako Lesaka herrian San Fermin egunean egiten diren dantza herrikoiei buruzkoa; bigarren muntaia, “La música popular en Asturias”, Alfonso Fernández Gijongo Museoko zuzendariak aurkeztua, jendeari lurralde hartan kontzen diren soinu-tresna eta kantu sorta zabala eskaini zion. Azkena, Mikel Petrirenak aurkeztuta, Ortzadar Euskal Folklore Taldearen “Gure folklorearen soinuak eta irudiak” gordetzen dituzte lurralde horretan. Bertan, Nafarroako manifestazio tradizional eta herrikoien aukera zabala azaltzen da, festa eta ospakizun erlijioso eta mota askotakoak bateratuz.\nHurrengo egunean, igandean, azaroaren 18an, zenbait musikarik kalejira bat egin zuten Oiar-tzungo erdigunetik (Elizalde), bizilagunak ibilbidean lagun egitera animatzeko asmoz. Ondoren, soinu-tresna herrikoien kontzertua (txistua, dultzaina, etab.) izan zen udaletxeko batzar aretoan, bazkaria eta, amaitzeko, urtero Soinueneari laguntzen dioten laguntzaileei omenaldia.\nBigarren online ale hau, Materialari lotutako Kultura Ondare Ukiezinaren inguruko ikerketa batekin amaituko dugu. Egilea, Emilio Xabier Dueñas, elementu bat bere sustraiei kalte egin gabe nola gorde daitekeen erakusten saiatzen da; pixkanaka eta oharkabean aldatuz doan kontserbazioaren, eta behin eta berriz, nekez eta ahalegin handiz, birsortzen saiatzen diren kolektiboen lanaren arteko orekari buruz.\nArtikulua 2010ean egin bazen ere, nolabait indarrean jarraitzen duela uste dugu, agian Ondarearen arloan eta UNESCOk ikertu, kontrolatu eta ezarritako helburuak lortzean gertatutako nolabaiteko geldialdiaren ondorioz. Helburu horiek aldatu egin dira, eta, agian, zalantza sor daiteke benetan (arriskuan dagoen) ondare-elementutzat har daitekeenaren edo besterik gabe katalogatutako elementu bat izan daitekeenaren artean.\nPenintsulako gobernu autonomo batzuek dagoeneko onartu dituzte kalifikazioak eta kultura-intereseko ondasunak. Batzuengandik, edo askorengandik, ez dakigu ez zergatik, ez zertarako; izan ere, ez dugu ulertzen zergatik duen ondasun batek titulu bat “domina” bat ezartzea beste zereginik gabe. Izan ere, kasu zehatzetan, etxea teilatutik hasi da, eta ondasunak onartu dira, aurretik inbentario eta katalogazio orokorrik egin gabe. Horrez gain, zenbait administraziotan beste balio kultural eta sozial batzuen gainetik sortutako interesak gehitu ditzakegu.


Kalera irten gara euskal presoak etxera ekartzeko exigituz | LAB SINDIKATUA\nEkintza Politikoa Kalera irten gara euskal presoak etxera ekartzeko exigituz\nKalera irten gara euskal presoak etxera ekartzeko exigituz\nGaur, abenduak 10, Nazioarteko Giza Eskubideen eguna den honetan, euskal preso politikoek eta beren familiek egunero sufritzen duten egoera salatzeko mobilizazioak egin ditugu Euskal Herriko hainbat txokotan. Hain zuzen ere, azken 25 urteotan aplikatu den sakabanaketa politika giza eskubideen kontrako eraso garbia da.\nEgoeraren larritasunaren aurrean LABek lanean jarrituko du gai honen inguruan langileriaren aktibazioa eta mobilizazioa lortzeko. Zentzu honetan dispertsioaren aurka eta preso politikoen eskubideen aldeko aldarrikapena lan-munduan zabaltzeko ekimen ezberdinak landuko ditu sindikatuak\nEuskal Herrian gatazka politikoaren benetako konponbidea nahi badugu euskal preso eta iheslari guztiak etxera ekarri behar ditugu, eta horretarako herria, langileria kalera irten behar da. LABetik gure konpromisoa adierazten dugu bide horretan lan egiteko eta gure eskuan dagoen guztia egiteko.